Kisah Dinasti Ming Bersungguh-Sungguh Belajar Bahasa Melayu

Hari ini, bersepah di Twitter, kita dapat lihat anak-anak Melayu merendahkan Bahasa Melayu. Pelbagai tuduhan yang sangat menyedihkan dilumurkan pada bahasa yang pernah jadi Lingua Franca dunia ini!

Hubungan diplomatik Kesultanan Melaka dengan Dinasti Ming bermula apabila Maharaja Yongle mengiktiraf Parameswara sebagai Raja Melaka 1405. 2 tahun kemudian, Maharaja Yongle menitahkan sebuah Balai Bahasa-Bahasa Asing bernama Siyi Guan (四夷馆).

Di antara jawatankuasa-jawatankuasa dalam Siyi Guan, tertubuhnya Balai Melaka (满剌加馆), yakni balai untuk menterjermah Bahasa Melaka yang kita faham sekarang sebagai Bahasa Melayu. Biau benau, Raja Cina nak orangnya fasih Bahasa Melayu?

TETAPI sebelum itu, kalau korang berminat nak baca fakta-fakta menarik macam thread ni tentang Tamadun Cina, bolehlah beli buku terbaru kami, KITAB TAMADUN CINA tulisan saudara Ayman Rashdan Wong. Beli di: http://bit.ly/3csqauf

Nak tambah kejutan, Siyi Guan siap terbitkan lagi sebuah kamus Bahasa Melayu untuk mengukuhkan pembelajaran mereka. Diberikan nama Manlajia Guo Yiyu 满剌加国译语 (Kamus Terjermahan Bahasa Melaka). Kamus ini merupakan warisan tinggalan Siyi Guan yang sungguh bernilai bagi rakyat Malaysia. Malah, Profesor Kong Yuanzhi 孔远志 daripada Universiti Peking (北京大学) juga mengiktiraf hakikat ini.

“《满剌加国译语》不仅是第一部马来语汉语词典，也是世界上第一部马来语词典。”

(Kamus Bahasa Melaka bukan sahaja adalah kamus Bahasa Melayu-Cina pertama, bahkan adalah kamus Bahasa Melayu yang pertama di dunia)

Keseluruhan kandungan isinya ditulis dalam huruf Cina. Ya, bukan huruf Latin ABC kerana orang Eropah tak sampai-sampai lagi. Menariknya, setiap istilah Melayu ditransliterasikan dengan sebutan Cina, besertakan maksudnya dalam Bahasa Cina. Sebagai contoh, kitab terbitan tahun ke-19 Wanli 万历 (1591) yang bertajuk Xian Bing Lu 咸宾录 (Rekod Segala Tetamu) diselitkan beberapa contoh istilah Melayu besertakan penerangannya. Memetik ayatnya:

其译语呼天为安剌，地为布迷，日为哈利，月为补蓝。

(Antara terjermahannya, langit disebut ‘an-la’ 安剌, bumi disebut ‘bu-mi’ 布迷, bulan disebut ‘bu-lan’ 补蓝.)³

Sayangnya, manuskrip asalnya telah hilang ditelan zaman. Namun salinan kamus ini kini dalam simpanan NGO Centre for Malaysian Chinese Studies (马来西亚华社研究中心). Sesalinan ini juga disimpan oleh En. Yang Quee Yee 杨贵谊, penerbit Kamus Singkatan Bahasa Melayu [Melayu-Cina] 1969.

Pernahkah ada orang Melayu zaman Melaka yang menguasai Bahasa Cina? Ya, ada. Ditemui dalam Rekidai Hōan (歴代宝案), yakni “Dokumen Bernilai Turun Temurun”, yang mana beberapa watikah kepada Raja Ryukyu dikarang oleh Laksamana atas arahan titah Sultan Melaka. Watikah-watikah ini semuanya dalam tulisan Cina, bertarikh tahun ke-16 Chenghua 成化 (1480) dan diakhiri dengan nama darjat penukilnya iaitu Laksamana yang dieja Lè-zuò-má-ná 乐作麻拿, dan watikah lain pula dieja Lè-xì-má-ná 乐系麻拿.⁴

Sama ada Laksamana itu merujuk kepada Hang Tuah ataupun sebaliknya, itu perbahasan lain ya. Memandangkan kita baru membincangkannya, admin teringat pula dalam Hikayat Hang Tuah, dikatakan bahawa beliau secara peribadi fasih bertutur banyak bahasa asing. Kata Profesor Arndt Graf, mahaguru pengajian Melayu dari Universiti Goethe, German, “Hang Tuah menguasai 12 bahasa asing. Namun, beliau masih berbahasa ibundanya, Melayu.”

Mesti anda semua terfikir betapa mencabarnya bagi mempelajari Bahasa Cina. Namun kita seharusnya beringat-ingat. Tiada apa di dunia ini yang terlalu mencabar jika kita curahkan kesungguhan kita sepenuh jiwa raga. Begitu juga dalam kefasihan bahasa kebangsaan kita, Bahasa Melayu. Kita kata tiada gunanya mempelajari Bahasa Melayu hanya kerana ia tiada nilai di dunia ekonomi mahupun sains dan teknologi.

Ya, Bahasa Melayu tiada nilai kerana kamu sendiri enggan memberikannya nilai, bukan bahasa itu sendiri. Siapa lagi yang boleh memartabatkan lagi Bahasa Melayu jika bukan rakyat Malaysia sendiri? Lebih 600 tahun lalu, Dinasti Ming sebagai kuasa besar dunia, gigih mempelajari Bahasa Melayu semata-mata ingin mengukuhkan hubungannya dengan Melaka yang masih lagi baru dalam kebangkitan sebagai pusat perdagangan terkemuka.

Hari ini, kita pula disarankan untuk belajar Bahasa Mandarin kerana Republik Rakyat China semakin pesat berkembang sebagai kuasa besar ekonomi kedua terbesar selepas Amerika Syarikat. Tak salah. Laksamana Melaka sendiri pun kuasainya. Namun demikian, mengapakah jarang kita dengar saranan berbanggalah bertutur dalam Bahasa Melayu DAN juga fasih dalam Bahasa Mandarin? Boleh baca artikel ni di portal kami terus, tulisan Zhang Faris.

Dan akhir kata, kalau anda berminat dengan sejarah Tamadun Melaka, boleh beli buku kami, Tasjil Anis Salatin: Rahsia Agung Melaka. Boleh beli di: http://bit.ly/3IXlf0G


Bila Para Protester Hong Kong Julang Bendera UK dan US

Ramai mintak aku tulis pasal Hong Kong. Pasal “root cause” aku dah lama tulis dah. Boleh baca: https://www.thepatriots.asia/demonstrasi-1-juta-rakyat-hong-kong/

Sejak aku tulis tu, ada beberapa perkembangan yang telah mengubah wajah protes yang pada asalnya bertujuan membantah RUU ekstradisi yang dianggap boleh menjejaskan autonomi Hong Kong (“one country, two systems”). Media pro-China pula berusaha menyifatkan protes tersebut sebagai perancangan jahat anasir separatis yang bersekongkol dengan musuh China (secara tersirat: US).

Pada 9 Julai, sebulan selepas siri protes oleh jutaan penduduk Hong Kong, Carrie Lam (Ketua Eksekutif Hong Kong) tunduk kepada desakan ramai dan mengumumkan bahawa RUU tersebut telah “mati”. Tapi sebilangan protester masih tak puas hati (tiada jaminan bahawa RUU tersebut betul-betul “mati”) dan menuntut supaya Carrie Lam turun dari jawatannya. Maka mulalah nampak kerajaan Hong Kong jadi “desperate” untuk menamatkan protes.

Selain melepaskan gas pemedih mata dan peluru getah, kerajaan Hong Kong juga disyaki mengupah gengster untuk menyerang protester di MTR Yuen Long pada 21 Julai. Sampai berdarah-darah kena pukul. Itu menyebabkan pendapat umum antarabangsa (international public opinion) mula bersimpati dengan protester dan mengecam keganasan pihak berkuasa.

Tapi lama-kelamaan, protester pulak nampak desperate dan bertindak di luar batasan. Apabila pada hujung minggu dan Isnin lepas, operasi Lapangan Terbang Antarabangsa Hong Kong terganggu akibat protes, international public opinion mula berubah secara 180 darjah, dari simpati bertukar jadi menyampah.

Aku tak pro atau anti demonstrasi. Pro China tak, anti China pun tak. Kita kalau nak menganalisis kejadian politik dunia secara objektif, kena buang “value judgment” dan emosi kita, dan fokus kepada analisis tingkah laku (behavioral analysis) dan kuasa (power analysis).

Dalam apa-apa protes di dunia ni, mesti ada dua pihak atau “pelaku” (actor) utama. Satu ialah protester mahu tuntutan mereka didengar, satu lagi ialah kerajaan mahu mempertahankan status quo. Dua pihak ni macam bertarik tali. Pihak yang lebih kuat akan mampu buat pihak satu lagi menyerah.

Of couse lah kerajaan punya power lebih kuat, ada polis dan tentera bagai. Kalau tembakan dilepaskan, kereta kebal bergolek, 10 minit terus semua protester surai. Itu namanya “hard power”.

Tapi hard power pun ada hadnya. Had kepada hard power ialah international public opinion. Kalau di zaman dulu had tu kurang, tapi zaman sekarang ialah zaman media sosial, jadi China tak boleh layan protester Hong Kong macam dia layan protester di Dataran Tiananmen pada tahun 1989. Tambahan pula China sekarang menekankan “peaceful rise”, lagi kena berjaga-jaga.

Negara yang autokratik macam mana pun, ia memerlukan keabsahan atau “legitimacy” untuk memerintah. Bila bantai rakyat sendiri, hilang legitimacy. Legitimacy ialah “soft power”. Kerajaan pun tak boleh memerintah tanpa kedua-dua hard dan soft power.

Jadi, untuk melumpuhkan hard power kerajaan, demonstrasi kena diadakan dalam bentuk macam “Days of Rage”. Sekali berjuta-juta orang membanjiri kawasan kritikal seperti pusat ibu negara. Macam Revolusi Iran (1979), Yugwol Hangjaeng di Korea Selatan (1987), Revolusi Velvet di Czechoslovakia (1989) dan Dataran Tahrir di Mesir (2011).

Berjuta-juta orang, tak mungkin polis dan tentera nak bantai semua. Kejam macam Hitler pun tak berani bantai sejuta orang sekali gus, sebab nak jaga legitimacy. Kalau demonstrasi berskala kecil macam di Sudan tu memang berisiko kena bantai. Sebab mati 100 tak sama dengan mati 100,000 dari segi impaknya kepada legitimacy rejim pemerintah di mata antarabangsa.

Mula-mula, protester Hong Kong memang berjaya menundukkan kerajaan Hong Kong dengan model “rage” mereka: 1 juta penduduk turun pada 9 Jun, diikuti oleh 2 juta pada 16 Jun. Sepatutnya waktu tu protester dah boleh isytiharkan kemenangan dah berhenti sebab objektif bantah RUU dah capai. Kalau nanti kerajaan nak perkenalkan semula RUU tu, baru bantah pun tak apa.

Tapi apabila terdapat segelintir yang tergesa-gesa untuk mendesak Carrie Lam letak jawatan, maka jadi lain lah outcome dia. Perang ke, demonstrasi ke, rebut kuasa ke, kena ada “limited goal”. Bila kau letak “unlimited goal”, mula-mula bantah RUU, dah berjaya nak orang letak jawatan pulak, itu hanya akan prolong the struggle. Kau mengancam periuk nasi penguasa, kau nak expect dia tak fight back?

Bila struggle dah prolonged, maka momentum pun berubah, memberi lebih banyak masa kepada kerajaan untuk melancarkan “counter-attack”. Dan Carrie Lam guna taktik “war of attrition” untuk buat protester “exhausted”.

Orang awam dah mula rasa “fatigue” dengan protes yang tak habis-abis. Semakin lama semakin sikit turnout. Protes perlu di-sustain oleh “passion”, kalau dah hilang unsur passion, tak ke mana.

Dan orang mula risau tentang kesan protes kepada ekonomi. Kalau ekonomi Hong Kong self-sufficient tak apa, sambil cucuk tanam sambil lawan kerajaan 10 tahun 20 tahun pun tak apa. Tapi Hong Kong ialah sebuah “city-state” yang bergantung kepada ekonomi perkhidmatan seperti kewangan, pelancongan dan logistik. Sampai bila mampu Hong Kong survive kalau terus huru hara?

Situasi bertambah buruk apabila terdapat kumpulan yang cuba menangguk di air keruh dengan membuat tuntutan merepek seperti “Hong Kong merdeka” dan mengibar bendera UK dan US. Tu bukan tanda ada sokongan CIA atau MI6: kalau CIA-MI6 mereka diam-diam je. Tu lebih kepada taraf kebangangan macam orang kita yang terbalikkan bendera atau tukar warna bendera. Mereka konon “rindu zaman British” atau mengagumi demokrasi US, tapi tak sedar tindakan mereka memang kena dengan naratif Beijing bahawa protes ni sebenarnya dirancang oleh “kuasa-kuasa imperialis Barat”.

Tapi mungkin juga tu operasi “false flag”: mereka sebenarnya dihantar oleh Beijing untuk sabotaj kempen protes. Bendera UK boleh terima lagi, bendera US gila try hard.

Kesudahan koflik Hong Kong kali ini pasti akan berpihak kepada China. Paling-paling pun Carrie Lam dilucut jawatan kerana gagal memelihara law and order. Dan seperti yang aku katakan tadi, Peristiwa Tiananmen tak akan berulang sebab Beijing mahu memperolehi “moral high ground” dan legitimacy dalam isu ini.

UK walaupun ada bising-bising sikit, tapi dia bukan nak Hong Kong balik. Dia bising sebab ada kepentingan komersil: dia punya Swire dan Jardine Matheson semua berpangkalan kat Hong Kong. Trump sekadar menyibuk, nak tunggang isu Hong Kong untuk tekan China dalam rundingan perdagangan, tapi bukannya ada strategi pun. Guaido yang dia sokong jadi presiden Venezuela sampai sekarang tak ada cerita pun.

Tapi apa-apa pun, sentimen anti-China memang dah lama wujud di kalangan penduduk Hong Kong. Identiti punya pasal. Jadi, ini bukan kali pertama Hong Kong memprotes pemerintahan Beijing, dan juga tidak akan jadi kali yang terakhir.


Ada Apa Yang Anda Perlu Tahu Tentang The Exchange 106 dan Tun Razak Exchange (TRX)?

Tahun 2018 sudah pun tiba. Tahun ini, kita akan menyaksikan Malaysia bakal melakar sebuah pencapaian yang baharu dengan terbinanya sebuah menara tertinggi di Malaysia mengatasi Menara Berkembar Petronas (KLCC) setelah 20 tahun memegang ‘title’ sebagai menara tertinggi di Malaysia.

The Exchange 106 (atau dikenali juga sebagai TRX Signature Tower), dengan ketinggiannya 492 meter, mempunyai 106 tingkat, terletak di tapak TRX berdekatan Jalan Tun Razak, Jalan Sultan Ismail dan Maju Expressway (MEX) dijangka siap sepenuhnya pada tahun ini. The Exchange 106 bakal mengatasi ketinggian KLCC, 451.2 meter sekaligus meletakkan KLCC sebagai menara kedua tertinggi di Malaysia nanti. Walaubagaimanapun, KLCC tetap menjadi menara berkembar tertinggi di Malaysia dan di dunia.

The Exchange 106 dibina dengan kaedah pembinaan dan penggunaan peralatan yang canggih sekaligus dapat mengurangkan tempoh pembinaan sebanyak 3 tahun lebih awal daripada jangkaan tempoh siapnya. Pada asalnya, ketinggiannya hanya mencecah 439 meter sebelum diubah sehingga mencapai ketinggian 492 meter. Ianya dibina dengan konsep ‘column-free’ supaya dapat memaksimumkan pengunaan ruang. ‘Core’ pula dibina pada tengah-tengah bangunan. Menggunakan ‘laminated glass wall’ pada seluruh ‘facade’ membenarkan cahaya matahari dan dalam masa yang sama menghalang haba menembusi ke dalam bangunan dapat mengurangkan pengunaan ‘artificial lighting’ serta penghawa dingin sekaligus dapat mengurangkan pengunaan tenaga elektrik. Ia mempunyai 106 tingkat yang terbahagi kepada 7 zon utama ( Low Zone, Mid Zone, Low High Zone, Sky Lobby, High Zone, Super High Zone dan Sky Floor) dan 6 tingkat parking bawah tanah.

Konsep seni bina The Exchange 106 ini adalah simbolik kepada peningkatan pembangunan kewangan Islam global daripada asal satu biji benih yang berkembang ke seluruh dunia. The Exchange 106 dijadikan sebagai satu mercu tanda buat TRX untuk menunjukkan bahawa Malaysia bakal memacu sistem kewangan Islam ke peringkat global.

Tun Razak Exchange (TRX) bakal menjadi hub kewangan antarabangsa (international financial hub) untuk memacu ekonomi negara dengan menyediakan kemudahan-kemudahan yang berteknologi tinggi dan rekaan yang moden. Komponen TRX termasuklah 3,800+ unit residensi, hotel-hotel mewah, 10 juta kaki persegi ruang pejabat dan 2 juta kaki persegi ruang perniagaan. Keluasan TRX dengan 70 ekar tanah bakal mengandungi 26 menara termasuk The Exchange 106 dan 24% daripada keluasan tanah adalah untuk elemen hijau dan ruang terbuka. TRX dibangunkan oleh Mulia Group Developer (syarikat Indonesia) manakala Master Plan TRX direka hasil kolaboratif antara firma antarabangsa, Machado and Silvetti Associates dan firma tempatan, Arkitek Jururancang Malaysia. TRX bakal menjadi asas kepada kelestarian perniagaan dengan pembangunan yang menitik beratkan kepentingan alam sekitar. TRX merupakan projek yang pertama di Malaysia di dalam mencapai LEED for Neighboring Development (LEED ND) Gold Conditional Approval dan Green Building Index (GBI) Township Provisional Platinum.

Pembinaan TRX ini adalah selari dengan peranan Malaysia sebagai sebuah negara yang mempelopori pembangunan kewangan Islam. Malaysia merupakan negara yang berada pada tangga teratas dunia dalam dana-dana Islam (54%) dan terbitan ‘sukuk’ (69%) serta berada tangga teratas Asia dalam aset perbankan Islam. Dijangka dengan pembinaan TRX ini, dapat melonjakkan lagi pembangunan dan kemajuan Malaysia dalam sistem kewangan Islam.

Pembangunan projek berskala mega ini bakal memberikan impak yang positif kepada ekonomi negara terutama dalam sektor kewangan Islam. Isu TRX ini pernah menjadi hangat disebabkan skandal 1MDB (kerana asalnya ia dimiliki oleh 1MDB) dan telah mencetuskan kesangsian di dalam kalangan masyarakat Malaysia, namun pembangunan projek ini tetap dilaksanakan. Timbul sebahagian masyarakat yang agak skeptikal dan berpandangan negatif terhadap projek ini kerana dianggap membazir bahkan dicadangkan supaya elok disumbangkan perbelanjaan projek ini kepada yang lebih memerlukan. Perlu diingatkan bahawa projek berskala mega ini juga telah membuka banyak peluang pekerjaan terutama di dalam sektor pembinaan. Tak semua kita kena guna perbelanjaan kepada bentuk kebajikan sahaja tetapi perlu juga kepada pembangunan untuk meningkatkan lagi dapatan negara.

TRX merupakan salah satu projek berskala mega yang sedang giat dibangunkan di Malaysia. Antara projek berskala mega yang lain yang sedang dan akan dilaksanakan ialah Menara Warisan Merdeka (KL118), Tradewinds Tower, Bukit Bintang City Square, HSR, ECRL, Melaka Gateway, Bandar Malaysia, MRT2 dan MRT3, AeroCity dan banyak lagi yang bakal melonjakkan lagi kemajuan pembangunan di Malaysia. Wallahu’alam.


Janji Kekayaan Menghubungkan Iran-Azerbaijan

Pada ulang tahun pertama Perang Nagorno-Karabakh 2020, selalunya perang mulut tercetus antara Azerbaijan dengan Armenia. Tetapi yang anehnya, ia membabitkan Baku dan negara jirannya di Caucasus, Iran.

Tehran menuduh Baku menawarkan wilayahnya sebagai pusat pengumpulan maklumat perisikan untuk rejim Israel dan merekrut tentera upahan dari Syria semasa perang selama 44 hari itu. Sementara Azerbaijan pula menuduh Iran menceroboh selatan negara itu untuk tempoh seketika dan mengatur penyeludupan dadah ke Eropah dengan kerjasama Yerevan.

Perang mulut dua negara ini kemudiannya disusuli dengan pertunjukan aset ketenteraan kedua-dua negara di sempadan masing-masing. Pada pertengahan September, Azerbaijan mengadakan latihan ketenteraan bersama Turki dan Pakistan. Dua minggu kemudian, Iran pula mengadakan simulasi perang di kawasan sempadan Iran-Azerbaijan. Beberapa hari selepas itu, giliran Baku melakukan perkara sama bersama Turki di Georgia.

Tetapi apabila semua itu berakhir, kedua-dua negara tiba-tiba berbaik semula yang diterjemah dalam bentuk pertemuan di ibu kota Turkmenistan, Ashgabat penghujung November lalu. Pertemuan Ebrahim Raisi-Ilham Aliyev itu disusuli dengan pemeteraian perjanjian pertukaran gas jangka panjang Iran-Azerbaijan-Turkmenistan. Bagi penyokong Raisi, ia merupakan tamparan hebat kepada tekanan sekatan ekonomi Amerika Syarikat pada 2018 selepas Presiden Donald Trump menarik diri daripada perjanjian nuklear 2015.

Menerusi perjanjian tersebut, satu hingga dua bilion meter3 gas akan dihantar dari Turkmenistan ke pos sempadan Sarakhs sebelum jumlah sama dihantar ke wilayah autonomi Nakhchivan, Azerbaijan di pintu sempadan Astara. Bagaimanapun, seorang pakar tenaga yang enggan dikenali melihat terdapat beberapa isu yang perlu dijawab oleh pentadbiran Raisi.

Pertama, kontrak perjanjian ini bersifat jangka panjang dan ia tidak semestinya perjanjian yang baik kepada Tehran. Kedua, berapa peratus jumlah gas Turkmenistan yang diterima Iran. Mengikut beberapa agensi berita, ia berlegar antara lima hingga 25%. Tetapi pakar tersebut percaya peratusan agihan untuk Iran kurang daripada 5%.

Anggapannya itu dibuat atas dua faktor. Pertama, Iran yang terlebih dahulu mengatur perjanjian dengan Turkmenistan dan bukan sebaliknya. Kedua, disebabkan sekatan ekonomi AS, Tehran hanya boleh berurusan dengan pasaran global dengan harga jauh lebih rendah daripada harga pasaran. Beliau percaya perjanjian ini dibuat untuk mengukuhkan kedudukan Raisi secara domestik walaupun terpaksa memeterai perjanjian dengan negara yang dahulunya dilabel mereka sebagai tali barut Israel.

Tetapi ada juga berpandangan ia dibuat sebagai mendapatkan pengaruh sebelum rundingan nuklear di Vienna disambung. Ini diakui oleh seorang diplomat yang pernah bekerja di kementerian luar Iran dari 2005 hingga 2013. Sementara delegasi Iran sibuk berunding dengan kuasa-kuasa dunia yang membentuk perjanjian nuklear 2015, diplomat-diplomat di Tehran sibuk membina hubungan politik dengan negara-negara jiran dan kuasa serantau. Polisi ini dijangka berkuatkuasa sekurang-kurangnya untuk tempoh empat tahun.

Tambah si diplomat lagi, disebabkan terlalu fokus kepada rundingan nuklear, Iran dilihat terlalu pasif di rantau Caucasus. Dan itu menjejaskan keupayaan kementerian luar menggubal polisi rantau Caucasus yang dinamik. Tetapi satu perkara yang kekal konsisten diperjuangkan mereka sejak 1990-an ialah menghalang pembukaan koridor pengangkutan Zangezur yang menghubungkan Azerbaijan dengan Nakhchivan.

Tehran mempunyai sebab kukuh membantah pembukaan koridor Zangezur. Sekiranya koridor berukuran 21 km panjang itu dibuka, ia akan memutuskan akses mereka ke Caucasus dari Armenia. Tetapi pengaruh Iran yang lemah tidak akan dapat mengatasi kata putus yang dimiliki oleh Turki dan Rusia. Sekiranya kedua-dua negara merasakan ia perlu dibuka, maka Yerevan dan Tehran perlu akur.

Bagi seorang bekas diplomat Iran yang berkhidmat semasa Perang Nagorno-Karabakh Pertama (1988-1994), beliau merasakan bantahan Tehran akan ditolak. Pertama, Azerbaijan mendapat sokongan politik dan ketenteraan daripada Israel dan Turki. Kedua, Armenia hanya mengikut apa yang diperintahkan oleh Moscow.

Sekiranya Rusia mahukan tentera Armenia dikeluarkan dari Zangezur dengan kawalan keselamatan diserahkan kepada pasukan pengaman mereka, Yerevan terpaksa akur. Senario ini hampir sama di Karabakh pada akhir perang di mana pasukan pengaman Rusia bertanggungjawab mengawal keselamatan wilayah itu.

Malah, bekas diplomat itu mengakui semasa perang Nagorno-Karabakh pertama, pengaruh Iran di Caucasus lemah. Tetapi sekurang-kurangnya pada ketika itu, mereka menjadi tuan rumah rundingan damai antara kedua-dua negara. Tetapi hari ini, fokus Tehran ialah meluaskan pengaruhnya di Syria, Lubnan, Yaman dan Iraq sehingga terlupa rantau Caucasus.

Akibatnya, mengikut hemat si bekas diplomat, Tehran tidak dapat menutup kelemahannya sendiri dalam kalangan negara jiran Caucasus. Dan ia diambil kesempatan sepenuhnya oleh Azerbaijan menerusi perjanjian pertukaran gas yang dimeterai baru-baru ini.

RUJUKAN

Middle East Eye. (2021, 26 Disember). The promise of wealth brings Iran and Azerbaijan together after Armenia tensions.


Krakatau: Antara Gunung Berapi Paling Membinasakan Dalam Sejarah

Krakatau, satu nama yang  tidak perlu diperkenalkan lagi. Gunung berapi ini pernah menggemparkan dunia dek letusannya yang maha dahsyat. Sekiranya dibuka lembaran sejarah, sudah pasti letusan Krakatau adalah salah satu bencana alam yang paling menakutkan manusia moden pernah alami.

Krakatau yang dahulu sudah musnah akibat letusannya lalu digantikan dengan ‘anaknya’. Tanggal 10 April 2020, ketika mana dunia masih dibelenggu dengan penularan wabak COVID-19, Anak Krakatau kembali aktif, mengeluarkan debu dan asap kelabu, dipercayai wap air dan gas. Mujur, letusan kali ini tidak begitu besar sehingga mampu menjana tsunami seperti letusan pada tahun 2018. Merujuk pada tajuk, artikel ini akan mengupas  dengan lebih lanjut  tentang dinamik gunung berapi ini.

Kefahaman tentang gunung berapi sewajarnya dimulakan dengan pengenalan terhadap ‘Tectonic Plates’ atau Plat Tektonik. Plat tektonik utama ada tujuh. Ketujuh-tujuh plat tektonik ini bersama dengan plat tektonik kecil yang lain membentuk lapisan permukaan bumi. Kesemua plat ini merupakan lapisan teratas selepas mantel Bumi.

Gambaran berkenaan plat tektonik dapat dilihat pada rajah di bawah. Sekiranya diperhatikan, lokasi kedudukan Malaysia berada di Plat Eurasia, manakala Kepulauan Indonesia  terletak berhampiran sempadan antara dua plat , Eurasia dan Australia. Sempadan ini juga terkenal dengan nama julukan “Ring of Fire” atau Lingkaran Api Pasifik.

Anak Krakatau merupakan salah satu gunung berapi paling aktif di Indonesia. Anak Krakatau terletak di sempadan Plat Eurasia dan Plat Indo-Australia. Plat Australia mempunyai purata pergerakan 6-7 cm setahun ke arah yang bertembung dengan plat Eurasia ini. Pergerakan ini menyebabkan hujung plat(slab) terperosok di bawah plat Eurasia.

Suhu yang panas pada mantel Bumi bertindak mencairkan sebahagian daripada plat yang terperosok tadi lalu membentuk magma. Isipadu magma yang bertambah hasil daripada cairan ini bergerak menuju ke kebuk magma(magma chamber). Kebuk magma ini kemudian, dengan tekanan tinggi dari bawah permukaan , menghambur keluar lava dan gas. Ini adalah prinsip asas bagi kejadian letusan gunung berapi, sama juga seperti Gunung Berapi Anak Krakatau.

Gunung Berapi Krakatau mempunyai tiga fasa kehidupan. Tiga fasa ini dinamakan Krakatau Purba, Krakatau Muda dan Anak Krakatau. Krakatau Purba meletus pada 416 s.m. Letusan ini mengalirkan lava dan hamburan debu ke udara. Letusan ini menghancurkan Krakatau Purba dan meninggalkan sisa-sisa gunung berapi lalu membentuk tiga pulau iaitu Pulau Sertung, Pulau Panjang dan Pulau Rakata. Setelah itu , pada sekitar tahun 1200, letusan demi letusan yang sumber magmanya sama dari Krakatau Purba melahirkan dua gunung berapi baru iaitu Danan dan Parbuwatan.

Lava dari dua gunung berapi ini berterusan mengalir akibat daripada siri letusan yang panjang, lalu membeku dan membentuk daratan baru . Daratan baru ini mencantumkan Pulau Rakata, Danan dan Parbuwatan. Perlu diingat bahawa Pulau Rakata itu sendiri adalah gunung berapi. Ketiga-tiga gunung berapi ini membentuk kompleks Pulau Gunung Berapi Krakatau, atau Krakatau Muda, atau Krakata Pra Letusan 1883. Sumber magma ini adalah sumber yang sama datang dari kebuk magma yang dahulunya mengakibatkan letusan 416 S.M.

LETUSAN KRAKATAU 1883

Letusan Krakatau Muda tidak berlaku dengan sekaligus. Ianya berlaku berturut-turut daripada gunung berapi yang berlainan. Namun begitu, sela masa letusan ini begitu dekat sehinggakan impaknya begitu besar. Menurut Verbeek (1885) , Krakatau Muda mula menunjukkan aktiviti letusan pada Mei 1883. Ia seakan-akan memberi amaran bahawa satu bencana bakal tiba.

Tiga bulan kemudian, iatu Ogos 1883, Selat Sunda telah menyaksikan satu letusan mega yang berlaku selama  tiga hari berturut-turut! 26, 27 dan 28 Ogos 1883. Krakatau Muda mengalami letusan jenis plinian, iaitu tahap letusan paling ganas dan besar dalam hierarki jenis letusan gunung berapi. Antara contoh gunung berapi lain yang pernah meletus pada jenis atau tahap ini termasuklah Gunung Berapi St. Helen , Washington USA (1980) ; Gunung Berapi Pinatubo, Filipina(1991) ; dan Gunung Berapi Spur, Alaska (1992).

Letusan plinian kebiasaannya mengeluarkan isipadu magma yang begitu signifikan sehingga menyebabkan sebahagian daripada gunung berapi itu ranap, dan membentuk kawah yang disebut kaldera. Ini yang terjadi pada Krakatau Muda. Danan dan Perbuatan hancur musnah , meninggalkan hanya sisa-sisa Rakata.

Runtuhan Danan dan Perbuatan menghempas  permukaan lautan lalu menjana ombak besar tsunami setinggi kira-kira 30m dan membadai pulau-pulau sekitar Selat Sunda, persisiran pantai Lampung Selatan dan Jawa Barat. Pernyataan ini disokong oleh penemuan Yokoyama (1981).  Berdasarkan kajian survei gravimetri di kawasan Krakatau yang dilakukan oleh beliau, tsunami itu dijana akibat daripada hamburan bahan volkanik  berisipadu 18km3 yang menghempas permukaan lautan.

Letusan ini bukan sahaja mengakibatkan tsunami, ia juga mengganggu kandungan atmosfera bumi. Sejumlah 18 km3 bahan piroklastik yang bersaiz debu halus berterbangan di udara mencapai ketinggian 50 hingga 90 km. Abu halus ini kemudian bertiup ke arah barat , mengambil masa 14 hari untuk tersebar di kawasan Khatulistiwa dan pada November 1883, ianya telah tiba di Kanada.

Debu gunung berapi ini mengakibatkan langit di sebahagian wilayah Kanada menjadi warna-warni. Hal ini demikian kerana kesan daripada pantulan cahaya matahari terhadap zarah debu tersebut. Keadaan ini mengambil tempoh yang agak lama untuk kembali kepada asal, sehingga 1886 barulah warna langit tersebut bertukar seperti biasa.

Selain itu, dari aspek biologi, letusan Krakatau 1883 memberi kesan yang buruk kepada kehidupan terumbu karang di sekitar Selat Sunda. Kebanyakannya telah musnah dan tidak kurang juga ada yang tercampak ke daratan! Salah satu bongkah terumbu karang yang tercampak ke darat telah dijadikan monumen sejarah sebagai memperingati peristiwa ini. Ianya terletak di Anyer. Pengkaji menyatakan bongkah tersebut berukuran 300 m3 dan mempunyai berat yang melebihi 300 tan.

ANAK KRAKATAU

Pasca letusan 1883, keadaan di kompleks Gunung Berapi Krakatau masih belum tenteram. . Bermula tahun 1884 sehingga 1927, dalam tempoh masa 43 tahun, aktiviti gunung berapi di kawasan Krakatau begitu aktif terutama sekali letusan di dasar laut. Pada 27 Januari 1929, akibat daripada letusan demi letusan di kedalaman 180 meter, ianya telah membentuk tompokan yang boleh dilihat di permukaan laut, lalu saat inilah digelar oleh pengkaji sebagai saat kelahiran Anak Krakatau. Anak Krakatau ini muncul di kawasan kaldera Krakatau iaitu Krakatau Muda yang telah musnah pada 1883. Anak Krakatau ini mempunyai kadar pertumbuhan yang begitu pesat kerana letusan hampir terjadi saban tahun.

Kerja pemetaan yang dijalankan pada tahun 2000 menyaksikan Pulau Anak Krakatau telah mencapai ketinggian 315 meter dari aras laut dan isipadunya mencapai 5.52 km3. Secara purata, kadar pertumbuhan Anak Krakatau boleh mencapai 4 meter setiap tahun dan perkara ini begitu menggusarkan para pengkaji.

Anak Krakatau dikhuatiri bakal mencapai saiz terdahulu yang berdaya mencetuskan letusan mega seperti tahun 1883. Aktiviti letusan Anak Krakatau setakat ini masih belum memberi ancaman besar kepada penduduk berdekatan khususnya di sekitar Selat Sunda. Jangkauan batu yang terlontar hanya terbatas dalam kompleks Gunung Berapi Krakatau sahaja atau bersamaan dengan lingkungan 3km radius daripada pusat letusan.

22 Disember 2018 ,menyaksikan peristiwa runtuhan satu sektor Anak Krakatau iaitu di bahagian selatan gunung tersebut. Berpandukan data anjakan yang dikesan dari jauh melalui satelit dan analisis tenaga haba, Anak Krakatau menunjukkan isyarat jelas pergerakan sebahagian daripada jasadnya sebelum runtuh pada 22 Disember 2018. Tsunami sudah dapat diramalkan sekiranya jasad Anak Krakatau runtuh kerana isipadunya begitu jelas dapat menjana ombak besar apabila menghempas laut.

Pergerakan bahagian jasad Anak Krakatau juga seiring dengan letusan, yang boleh dikaitkan dengan perubahan tekanan dalam perut gunung berapi. Melihat pada komposisi magma, tiada perubahan besar kandungan bahan kimianya dengan letusan tahun sebelum ini, justeru, menyimpulkan bahawa komposisi magma bukan pencetus utama kepada runtuhan yang berlaku.

Jadi persoalannya, adakah runtuhan Anak Krakatau dicetuskan oleh aktiviti gunung berapi, atau aktiviti seismik? Kemuncak pada fasa letusan telah direkod pada September 2018, 3 bulan sebelum runtuhan jasad Anak Krakatau. Pada September hingga Disember isipadu bahan yang keluar ketika letusan menunjukkan trend yang menurun.

Tambahan pula, pelepasan gas silicon dioxida agak rendah , beberapa minggu sebelum runtuhan. Kajian lain juga mendapati aktiviti gunung berapi tidak begitu memberi kesan terhadap kestabilan cerun di gunung berapi tersebut, kerana kestabilan cerun banyak berubah bergantung pada aktiviti hydrothermal  , tekanan liang, hakisan laut dan lain lain lagi. Maka , aktiviti gunung berapi  bukan faktor utama runtuhan pada 22 September 2018.

Ha, komposisi magma pun bukan, aktiviti gunung berapi pun bukan, habis apa pencetusnya? Menurut —, mereka berhipotesis bahawa aktiviti seismiklah yang bertindak sebagai pencetus luaran kepada runtuhan Anak Krakatau, agak munasabah namun kajian lanjut masih perlu dibuat.Tsunami daripada runtuhan gunung berapi dianggap sebagai jarang berlaku dan sistem amaran awal tsunami susah untuk mengesan tsunami jenis ini. Namun begitu, Asia Tenggara merekodkan tsunami daripada runtuhan gunung berapi kerap berlaku iaitu kira kira 17 peristiwa pada abad 20 dan 14 peristiwa pada abad 19.

Runtuhan Anak Krakatau ini mengakibatkan tsunami yang dahsyat.  Ianya telah mengambil lebih kurang 400 nyawa penduduk Banten dan Lampung. Sisa runtuhan gunung berapi itu tersebar sehingga 2000 meter daripada lokasi ia runtuh. Rekod seismik menunjukkan aktiviti gegaran berlanjutan untuk beberapa jam, menyerupai gegaran gunung berapi dengan letusan yang didorong oleh wap.

Gaya letusan pada pasca runtuhan berbeza dengan gaya letusan pra runtuhan. Data infrabunyi dan data seismik menyokong peryataan ini, dengan menunjukkan perbezaan kandungan frekuensi. Produk gunung berapi yang keluar akibat daripada letusan ini bertambah setelah runtuhan berlaku, melihat pada keluasan kawasan pulau yang semakin bertambah (lava beku menambah luas pulau tersebut).

POTENSI LETUSAN PADA MASA AKAN DATANG

Pemerhatian terhadap aktiviti letusan Anak Krakatau mendatangkan pelbagai reaksi dari kalangan pengkaji , tidak kurang juga ada yang menyuarakan kebimbangan akan kemungkinan letusan dahsyat tahun 1883 bakal berulang. Tetapi ada juga yang membantah seperti Bemmelen (1949), berpendapat letusan mega tidak mungkin berlaku selagi mana jumlah kandungan kimia batuan yang terhasil daripada magma belum mencapai kadar peratusan yang sama ketika letusan 1883. Beliau juga menyatakan letusan 1883 memerlukan tempoh pendam yang lama untuk mengumpul sejumlah tenaga, berbeza dengan Anak Krakatau yang letusannya berulang dan kerap.

Mengulas tentang komposisi kimia batuan yang terhasil daripada letusan Anak Krakatau, De Neve (1981) telah merekodkan perubahan kandungan kimia yang konsisten. Bahan kimia iaitu silika yang terkandung dalam batu dari setiap siri letusan pada tahun 1992 sehingga tahun 2001 mencatatkan peningkatan.

Melihat pada corak peningkatan ini, beliau menganggarkan setiap 10 tahun , jumlah silika dalam batu dari letusan akan meningkat 1%. Sampel batuan daripada letusan tahun 1883 turut dianalisis komposisi kimianya, mengandungi 68% silika. Merujuk kepada perkiraan ini, Anak Krakatau memerlukan tempoh  140 tahun untuk mencapai kandungan 68% silika. Mungkinkah tahun 2040 , 19 tahun dari sekarang, malapetaka ini berulang? Bagi menjawab persoalan ini,penelitian serta kajian mendalam perlu dilakukan untuk letusan- letusan seterusnya.

Kesimpulannya, sejarah Krakatau dalam siri letusannya memberi igauan kepada penduduk di Selat Sunda malah di seluruh dunia. Demikianlah aktiviti gunung berapi yang sememangnya menjadi bukti bahawa Bumi itu ‘hidup’dan dinamik. Jadi , kita sebagai manusia penghuni di planet ini sewajarnya bersiap siaga untuk sebarang tindak balas Bumi yang senantiasa mempunyai potensi melenyapkan spesis. Siapa tahu, masa akan datang, spesis manusia bakal mengalami nasib yang sama seperti dinosaur, pupus secara akibat daripada bencana yang tercetus.

Artikel kiriman Ahmad Hanif untuk The Patriots.

RUJUKAN

Anna, S. (n.d.). Volcanoes: How often do they erupt and what happens when they do? Retrieved December 21, 2020, from https://www.abc.net.au/news/science/2017-11-22/volcanoes-heres-what-happens-when-they-erupt/8997014

Letusan Krakatau yang menewaskan puluhan ribu orang dan mengguncangkan dunia. (n.d.). BBC NEWS INDONESIA. Retrieved from https://ichef.bbci.co.uk/news/640/cpsprodpb/10E55/production/_104950296_gettyimages-164077927.jpg

SUTAWIDJAJA, I. S. (2006). Pertumbuhan Gunung Api Anak Krakatau setelah letusan katastrofi s 1883. Indonesian Journal on Geoscience, 1(3), 143–153.

Walter, T. R., Haghshenas Haghighi, M., Schneider, F. M., Coppola, D., Motagh, M., Saul, J., … Gaebler, P. (2019). Complex hazard cascade culminating in the Anak Krakatau sector collapse. Nature Communications, 10(1). https://doi.org/10.1038/s41467-019-12284-5


Chang Ch’ien/Zhang Qian (164 – 113 SM): Tokoh Pencetus Jalan Sutera

Tamadun China bermula pada kira-kira tahun 1700 SM yang bermula di Sungai Huang He. Kedudukan geografi tamadun yang terasing dari Dunia Barat seperti Eropah dan AsiaTengah seperti tamadun Mesopotamia menjadikan tamadun China sebagai tamadun yang berdiri sendiri dan mampu membangunkan dan mengekalkan budaya unik mereka. Kemudian menjadi sebuah kerajaan dengan jajahan paling besar dan masyarakat paling maju di dunia.

Tidak bermaksud tamadun China sendiri mengamalkan dasar tutup pintu kepada dunia luar. China mengambil masa lebih 1000 tahun untuk menjalin hubungan tetap dengan tamadun Asia barat dan selatan. Keupayaan China dapat berhubung dengan dunia luar adalah berkat usaha seorang tokoh penjelajah awal termasyhur China yang sanggup mengembara keluar dari tempat kelahiran. Tokoh itu adalah Chang Ch’ien, tokoh yang menjadi pencetus kepada pembukaan Jalan Sutera.

Chang Ch’ien adalah pegawai rasmi dinasti Han yang berperanan sebagai pengutus diraja ke luar China pada abad ke-2 SM. Beliau adalah pegawai pertama yang membawa informasi penting tentang Asia Tengah kepada Maharaja Wu dan menjadi watak penting dalam kolonisasi kaum China di kawasan Xinjiang. Pembukaan Jalan Sutera sekitar 114 SM adalah hasil penjelajahan Chang Ch’ien, seterusnya menjadi tokoh yang disegani, penyebab kepada kekayaan ekonomi empayar China.

Chang Ch’ien adalah anak jati kawasan Hanzhong, utara daerah Shaanxi, China. Di kota Chang’an (Xi’an), dahulunya ibu kota empayar China, Chang Ch’ien berkhidmat sebagai pegawai diraja (140 – 134 SM) di bawah perintah Maharaja Wu. Ketika itu, kaum gasar Xiongnu (Hun) menguasai tanah Mongolia dan kawasan barat yang berjiran dengan empayar China, Xiyu. Maharaja dinasti Han teringin untuk mengadakan hubungan dagangan dengan kerajaan luar China namun penempatan kaum Xiongnu mengelilingi China membantutkan impian maharaja.

Dinasti Han mengarahkan Chang Ch’ien yang familiar dengan kaum Xiongnu, ke Xiyu untuk berhubung dan berpakat kepada kerajaan Yuezhi (bertempat di Tajikistan sekarang) bagi menentang kaum Xiongnu. Ekspedisi Chang Ch’ien ke Xiyu bersama 99 orang tentera bersama seorang pembimbing jalan bernama Ganfu, orang tahanan berbangsa Xiongnu. Malang tidak berbau, hampir tiba ke Yuezhi ekspedisi Chang Ch’ien tergendala kerana ditahan oleh kaum Xiongnu dan beliau dijadikan sebagai hamba selama 10 tahun.

Beliau bersama Ganfu berjaya melepaskan diri dari cengkaman Xiongnu dan melalui kawasan Tanim Basin dan Pergunungan Kunlun bagi mencari jalan pulang. Mereka kemudian tiba di walayah jajahan kerajaan Yuezhi. Sebelum meneruskan perjalanan pulang, Chang Ch’ien menetap di wilayah Yuezhi selama setahun bagi memahami dan mencatat ekonomi, gaya hidup dan kebudayaan mereka. Dalam perjalanan balik melalui selatan Tarim Basin, beliau sekali lagi ditangkap Xiongnu dan dijadikan hamba sekali lagi. Dua tahun berlalu, Chang Ch’ien bersama Ganfu berjaya sekali lagi, melepaskan diri dari Xiongnu dan berjaya kembali ke China.

Chang Ch’ien membawa informasi penting kepada maharaja akan peluang hubungan dagangan dengan kerajaan luar China walaupun gagal melaksanakan misi pertamanya. Beliau merekodkan wujudnya kerajaan Dayuan bertempat di Tarim Basin, Yuezhi di Tajikistan kini, Bactria, Shendu iaitu India, Parsi, empayar Seleucid di Mesopotamia, Kangju dan Yancai. Dengan usaha keras Chang Ch’ien, beliau dinobatkan sebagai penasihat diraja dan dengan informasinya empayar China berjaya membuka Jalan Sutera dan menjalankan hubungan perdagangan dengan Parsi.

RUJUKAN


Echidna: Mamalia Yang Bertelur

Seperti “biasa”, alam semulajadi mempunyai pelbagai haiwan yang aneh. Setiap haiwan itu boleh dikatakan mempunyai kebolehan serta ciri-ciri yang unik dari satu sama lain.

Artikel dibawah mengisahkan tentang sejenis haiwan yang bernama Echidna.

Echidna atau nama saintifiknya Tachyglossus acelatus adalah sejenis haiwan yang didapati di Australia, Pulau Tasmania, dan juga terdapat di New Guinea. Echidna mempunyai nama lain iaitu “Spiky Anteater” yang bermaksud “pemakan semut berduri”. Selain semut, anai-anai juga turut berada didalam diet Echidna.

Secara kasar, Echidna boleh dikatakan mempunyai ciri-ciri berduri seperti landak atau hedgehog.

Echidna adalah haiwan yang sememangnya aneh kerana ia tergolong di dalam kumpulan mamalia yang bertelur atau terma dalam sains ‘monotreme’. Salah satu contoh haiwan lain dari kumpulan monotreme adalah Platipus. Walaupun begitu, kebolehan untuk mamalia bertelur boleh dikatakan “normal” jika dibandingkan dengan “keanehan” lain haiwan bernama Echidna ini.

Ini kerana, Echidna jantan mempunyai zakar “berkepala 4”. Ya.. anda tak salah baca.. Echidna mempunyai 1 badan zakar yang mempunyai empat “kepala”. Setiap satu daripada kepala zakar tersebut juga mampu untuk ejakulasi atau bahasa mudahnya ‘pancut’. Walaubagaimanapun, cuma 2 sahaja kepala zakar tersebut berfungsi pada satu-satu masa ketika mengawan, manakala 2 lagi tidak aktif atau mengecut.

Mengapa 2 lagi itu tidak aktif?

Ini kerana.. Echidna betina “cuma” ada 2 faraj atau vagina sahaja.

Semasa proses mengawan, hanya 2 kepala zakar yang digunakan. Selepas ejakulasi, 2 kepala zakar yang telah digunakan akan disimpan, dan “backup” 2 kepala zakar, akan kembali aktif dan Echidna meneruskan proses mengawan. Kesuluruhan proses mengawan Echidna dikhabarkan mengambil masa 23 hari !

Echidna betina semasa musim mengawan dilaporkan diikuti oleh 10-11 ekor jantan dan Echidna jantan akan bergilir-gilir mengawan dengan Echidna betina.

*Ibarat memindahkan baton di dalam acara larian berganti-ganti.

Mengapa Echidna mempunyai kepala zakar yang banyak?

Perkara ini tidak dapat dipastikan sepenuhnya. Bagaimanapun pakar membuat hipotesis bahawa ini kerana persaingan semasa proses mengawan tersebut disebabkan oleh Echidna betina akan mengawan lebih daripada 10 ekor Echidna jantan semasa musim mengawan.

Maka dengan mempunyai lebihan “kepala” zakar meningkatkan kebolehan untuk Echidna jantan mewariskan genetiknya dengan lebih berkesan.

Rujukan:

_________________________________________

Sejak kebelakangan ini, kos operasi untuk menguruskan laman page dan portal The Patriots semakin meningkat. BANTU KAMI KEKAL MENULIS DI ATAS TALIAN dengan membeli buku-buku kami. Untuk keluaran Ogos, kami mempertaruhkan NAZI DI HUJUNG JARI dan DISEBALIK TIRAI LAYAR. Untuk pembelian, bolehlah ke pautan di bawah.

ataupun

Nazi Di Hujung Jari – http://bit.ly/nazidihujungjari
Di Sebalik Layar – http://bit.ly/disebaliktirailayar


Love Locks: Tragis Di Sebalik Romantis

Sukarnya untukku berpisah denganmuKau kunci cintaku didalam hatimuMeronta hatiku menangis kernamuKau kunci cintaku didalam hatimu

Begitulah bait-bait lirik lagu Ramlah Ram yang menjadi siulan ramai di era 80-an dan 90-an. Cinta yang dikunci menjadi satu metafora yang menggambarkan cinta yang kekal tersemat di dalam hati seseorang. Tetapi siapa sangka bahawa nyanyian lagu Ramlah Ram itu kini menjadi satu ritual yang sohor kini (trending) dikalangan anak-anak muda dan remaja di seluruh dunia. Tapi mereka tidak mengunci cinta di dalam hati. Sebaliknya mereka mengunci cinta di sisi jambatan sebagai satu tanda keabadian cinta.

Ritual yang diberi nama sebagai Love Locks ini, sangat popular di kalangan pelancong terutamanya pasangan kekasih muda yang sedang hangat bercinta. Ritual ini dilakukan di Paris, German, Amerika Syarikat, Itali, Republik Czech dan banyak lagi. Jambatan-jambatan yang ada tempat tersebut penuh dengan manga-mangga yang dikuncikan oleh pasangan yang terpengaruh dengan tradisi/ritual ini.

Ritual ini senang sahaja untuk difahami, dua pasangan yang bercinta akan menulis nama mereka pada sebuah mangga, dan mangga tersebut akan dikunci pada sisi jambatan. Kunci mangga tersebut akan dibuang ke dalam laut/gaung menandakan yang cinta mereka akan kekal sehingga hari Kiamat. Seterusnya mereka akan bercium (haram ye, saudara se-Islam ku semua), dan berlalu pergi meninggalkan jambatan dan juga mangga tersebut. Nampak seperti satu adegan dalam filem kan?

Ya, tradisi ini banyak dilakonkan di dalam filem dan juga drama televisyen seperti Now You See Me, Parks and Recreation dan juga (seperti namanya) Love Locks. Dan itulah sebabnya mengapa ritual ini menjadi sangat popular dan banyak ditiru oleh pasangan yang sedang bercinta.  Ditambah pula ianya nampak romantis dan mempunyai mesej yang mendalam. Namun begitu, saya pasti ramai di kalangan pasangan ini (termasuk anda) yang tidak tahu kisah tragis yang menjadi asal-usul ritual ini.

Sejarah Di Sebalik

Ritual ini bukannya berasal dari Perancis ataupun mana-mana lokasi yang romantik. Sebaliknya ritual ini berasal dari Serbia, dari sebuah bandar Spa yang dinamakan sebagai Vrnjačka Banja. Dikatakan mengikut cerita orang tempatan, ketika perang dunia pertama, terdapat satu pasangan kekasih yang sedang dilamun cinta. Sang lelaki, Relja merupakan seorang tentera manakala yang perempuan pula, Nada adalah seorang cikgu sekolah.

Ketika bercinta, kedua-dua mereka ini selalu bertemu di sebuah jambatan di bandar itu. Hari demi hari mereka bertemu meluahkan perasaan yang terbuku dan berjanji akan sehidup semati. Di jambatan inilah mereka berjanji yang kisah cinta mereka akan kekal berterusan sehingga ke akhirnya. Namun,malang sekali, apabila perang meletus, Relja dipanggil untuk berkhidmat mempertahankan negaranya.

Nada takut perkara malang menimpa teman lelakinya itu dan meminta agar Relja bertunang dengannya bagi mengikat hubungan mereka dengan lebih erat. Nada berharap dengan pertunangan itu, Tuhan akan ketemukan jodoh mereka dan memakbulkan doanya agar Relja selamat pulang dari medan perang. Tapi, Nada terlupa akan sifat lelaki yang pada hakikatnya sukar untuk setia.

Diceritakan pula, apabila perang berakhir, Relja jatuh hati pula dengan seorang wanita di sana dan beliau memutuskan pertunangannya dengan Nada dan berkahwin dengan wanita itu. Patahlah hati Nada menerima perkhabaran tersebut. Tidak disangka lelaki yang disangka sebagai cinta hatinya berani mengkhianati cinta yang diberikan demi seorang wanita yang baru sahaja dikenali. Dan akhirnya beliau menghembuskan nafas terakhir kerana terlalu sedih hatinya dirobek sebegitu rupa.

Ramai gadis muda dari bandar itu yang mengetahui tentang kisah Nada dan Relja mula mengunci mangga di jambatan tempat Nada dan Relja selalu bertemu sebagai satu ritual supaya nasib malang yang menimpa Nada tidak menimpa mereka semua. Jambatan itu diberikan nama sebagai Most Ljubavi (ataupun Jambatan Cinta) bagi mengabadikan kisah cinta yang tragis itu.

Ritual ini diteruskan generasi demi generasi sehingga menjadi satu tradisi tapi malangnya dilupakan apabila kurun ke-21 menjelma. Ia mula mendapat perhatian semula apabila seorang penyajak Serbia, Desanka Maksimović mengadaptasi kisah tersebut dalam sajaknya, Prayer for Love. Sehingga kini, jika anda berkesempatan pergi ke bandar Vrnjačka Banja, anda masih dapat melihat mangga yang banyak dikunci di sisi jambatan.

Bukan itu sahaja tragisnya…

Ya, kisah Nada dan Relja sangat tragis, dan kisah yang tragis inilah menjadi asal usul kepada satu ritual/tradisi yang membawa tragis pula kepada Majlis Perbandaran di seluruh dunia. Berbagai masalah timbul dari ritual yang terlalu popular ini sehingga kebanyakan kerajaan tempatan mengharamkan ritual yang merosakkan ini.

Kisah tragis yang ini pula bermula di Paris. Di sana jambatan Pont des Arts menjadi mangsa kerakusan beribu-ribu pasangan kekasih yang menguncikan mangga mereka di sisi jambatan ini. Pada mulanya, ia nampak romantis dan menarik,sebagai satu lagi tempat tumpuan pelancong. Namun apabila tahun demi tahun ritual itu diteruskan, pada tahun 2014, sebahagian dari jambatan itu runtuh kerana tidak mampu menanggung berat mangga yang dikuncikan di sisi jambatan.

Dianggarkan terdapat lebih kurang 1 juta mangga pada ketika itu dengan berat lebih daripada 45 tan. Bayangkanlah betapa banyaknya mangga yang jambatan itu terpaksa tampung bagaikan menampung seekor gajah bergayut di sisi jambatan. Akhirnya pihak berkuasa tempatan Paris mengharamkan ritual ini daripada semua jambatan yang ada di Paris dan melabelkannya sebagai aktiviti vandalisme.

Pun begitu, ritual ini masih lagi diteruskan. Di Malaysia, ritual ini juga boleh dilakukan di Bukit Bendera. Dan ia aktiviti terkawal dengan mangga disediakan dan boleh dibeli dari pihak pengurusan. Love Locks adalah ritual romantis yang menarik minat ramai anak-anak muda untuk melakukan perkara yang sama kerana tarikan yang ada. Tetapi, saya harap dengan mengetahui serba sedikit latar belakang di sebalik tradisi/ritual ini, anda boleh melupakan ritual yang bukan sahaja asalnya tragis,tapi membawa tragis kepada yang lain.

RUJUKAN:

Bills, John (Februari 2018), “The Heartbreaking Origin of ‘Love Locks’” Culture Trip

Grinberg, Emanuelle (Jun, 2015), “Paris ends relationship with ‘love locks’” CNN Travel

Norwoord,Lisa (Februari, 2017), “The lock of love: how leaving padlocks became a modern-day romantic ritual” The Conversation

10MostToday (Jun, 2014), “10 Awesome Love Locks Locations Around The World” 10MostToday.com


Bagaimana Sejarah Membentuk Sifat Sebuah Bangsa?

Ini adalah rentetan daripada status aku mengenai bagaimana sejarah membentuk sifat bangsa. Adapun ini ialah pandangan peribadi aku, tidaklah bermaksud pendapat ini adalah sebuah ultimatum yang muktamad, tidak boleh dibantah.

Dengan rendah hati, mohonku pada setiap berkira-kira untuk membaca buah fikirku ini, bacalah dengan tenang kerana sesungguhnya artikel ini mungkin disalahfaham sebagai percubaan berlaku perkauman atau seumpama dengannya.

Dengan tegas, artikel ini cuba dibentuk seboleh mungkin dengan bersifat ilmiah, tidak bersifat perkauman atau menghukum mana-mana bangsa, tetapi cuba untuk mengulas dengan seadil mungkin bagaimana sejarah setiap sejarah bangsa membentuk sifat bangsanya pada hari ini.

1.) Melayu

Orang Melayu dapat dilihat merupakan sebuah bangsa yang membina peradaban mereka pada laluan sutera laut antara Timur dan Barat. Sejak 600 SM, mereka sudah biasa membina pelabuhan lalu mengendalikan interaksi dan orang tengah pada jual beli antara dua bangsa. 2600 tahun mengendalikan pelabuhan-pelabuhan agung dalam dunia, dan antaranya menjadi yang terkaya di dunia telah membentuk dua sifat yang kau orang akan nampak pada orang Melayu.

i. Toleransi dan tolak ansur yang sangat mengagumkan

Kau letak orang putih di bumi Malaysia, dengan bangsa-bangsa lain seringkali mempersoalkan tentang hak mereka, sejarah, agama, budaya dan segala perkara yang berkaitan dengan bangsa mereka, mungkin kau akan melihat negara kita ini terbakar. Tetapi konflik itu berlaku pada orang Melayu. Orang Melayu tetap setiap cuba bertolak ansur dan mengamalkan toleransi untuk menyelesaikan masalah ini.

Sifat inilah yang membuatkan bangsa asing tidak ada masalah berlabuh pada setiap pelabuhan Melayu. Mereka perlukan satu bangsa yang punya sifat toleransi yang sangat tinggi untuk mengendalikan apa-apa konflik dari pelbagai bangsa berbeza, atau juga melayan karenah para pedagang yang berbeza yang membawa perangai dari setiap ceruk dunia.

ii. Diplomasi yang tinggi

Trait diplomasi ini diperlukan pada setiap penguasa yang menguasai pelabuhan-pelabuhan agung ini. Mereka tidak perlu menjadi seorang yang impulsive. Mereka perlu pandai mencarik rambut dalam tepung, tepung tidak berselerak. Ribuan tahun mengendalikan pelabuhan ini meninggalkan trait unik ini dalam diri bangsa Melayu.

Sebab itu kau dapat melihat bagaimana hebatnya Najib Razak dahulu mengendalikan konflik di Selatan Filipina sehingga dapat mendamaikan pihak yang bertelagah, atau hebatnya permainan diplomasi Wisma Putra dengan Korea Utara sewaktu konflik berlaku bersama mereka, atau ketika bagaimana Najib Razak dengan kuasa diplomasi, mampu untuk mendapatkan kotak hitam pada sebuah pesawat kita yang jadi mangsa pada perang saudara di Ukraine dari puak pemberontak.

iii. Keterbukaan yang mengagumkan

Melaka pada zaman kemuncaknya mencatatkan 88 bahasa dituturkan. Hang Tuah dikatakan mahir bertutur 12 bahasa. Ini menunjukkan betapa pada zaman silam lagi, orang Melayu sudah terbiasa berdepan dengan pelbagai bangsa dalam hidup mereka.

Hari ini, keterbukaan itu aku kira diwarisi oleh bangsa Melayu juga. Aku bagi contoh yang paling dekat dengan kita. Orang Melayu kita tidak ada masalah untuk menonton pelbagai filem dari pelbagai bangsa. Tamil, Hindustan, Korea, Iran, dan sebagainya. Mereka juga sangat tidak bermasalah untuk mendengar lagu yang turut didendangkan dalam pelbagai bangsa.

Aku tidak nampak ciri-ciri ini pada rakan Cina kita yang lebih memilih hiburan dalam bahasa ibunda mereka atau rakan India kita yang turut senada dengan rakan cina kita.

Aku kira keterbukaan ini datang daripada sifat yang dibentuk selama ribuan tahun.

2.) Arab

Sebelum kedatangan Rasulullah S.A.W, sifat kebanyakan peradaban bangsa Arab adalah bersifat nomad. Mereka adalah pengembara di padang pasir. Adapun hanya beberapa kelompok yang mampu membina kota-kota hebat seperti Quraisy kerana mereka bernasib baik menemui sumber air seperti air zam zam. Kebanyakan bangsa Arab terpaksa mengembara dari sebuah tempat ke tempat yang lain mencari sumber air. Ini telah membentuk beberapa sifat pada diri bangsa Arab itu sendiri.

i.) Sifat kuat berkabilah yang sangat tinggi

Untuk hidup di padang pasir sebagai sebuah nomad, orang Arab perlu sedar mereka sangat bergantung pada antara satu sama lain dalam kelompok kabilah mereka. Hidup di padang pasir tidak membolehkan kau menjadi seorang lone wolf, atau saling berprasangka antara kabilah yang lainnya.

Makanya, ini telah membina perikatan yang sangat kuat antara kabilah. Sebab itu, apabila berlaku perseteruan antara kabilah A dan kabilah B, ia biasanya akan melibatkan perang. Walaupun sebabnya ialah terdapat seorang daripada kabilah A mencuri makanan dari kabilah B, maka kabilah A akan mempertahankan kabilah A bermati-matian walau hakikatnya pemuda dari kabilah A yang salah. Inilah yang nabi sebut sebagai Assobiyah. Sesungghnya, sifat assobiyah yang menebal dalam bangsa Arab tidak akan lahir daripada sifat padang pasir dan sifat ketamadunan bangsa Arab yang bersifat nomad.

ii.) Sifat bahasanya yang sangat kompleks

Antara mukjizat Al-Quran adalah kerana bahasanya. Kenapa Bahasa Arab diakui sebagai antara bahasa paling berseni dan susah dalam dunia? Kenapa puisi-puisi dan syair terindah selalu dikaitkan dengan bahasa Arab? Bangsa Arab ialah bangsa yang mendiami gurun Arabia yang sangat gersang. Mereka tidak biasa untuk menetap di satu tempat untuk satu jangka yang lama kerana mencari sumber air.

Apabila berpindah secara nomad, hasil seni seperti seni bina, tarian, lukisan, ukiran, pahatan tidak dapat dihasilkan kecuali untuk beberapa suku seperti Nabatean. Jadi, mereka meluahkan kesenian itu melalui bahasa mereka sehingga menjadi sangat seni dan susah seperti hari ini.

iii.) Memori Hafazan Yang Hebat

Kita kena akui bahawa antara hikmah nabi terakhir dipilih pada bangsa Arab adalah menyelamatkan Al-Quran dan mengekalkan keasliannya. Hikmah yang lain juga ialah kebudayaan sanad telah membolehkan hadis-hadis dapat dibaca oleh kita.

Kita serba tahu bahawa kerana sifat berkabilah bangsa Arab itu lahir dari keperluan hidup sebagai nomad di gurun Arabia yang gersang dan membunuh itu. Jadi, sebuah kebudayaan memuliakan keturunan sendiri mula lahir untuk menguatkan lagi pertalian antara dalam kabilah.

Salah satu cara untuk mereka memuliakan keturunan mereka adalah menghafal sanad keturunan mereka. Mereka bangsa Arab mampu menghabiskan berjam-jam lamanya hanya dengan menyebut keturunan mereka. Dari kecil, mereka diajar untuk menghafal dan menghafal. Dan selepas itu, datangnya Islam yang dibawa oleh Rasulullah S.A.W

Lantas, sifat itulah yang menjaga keaslian agama kita. Kebudayaan menghafal disematkan pada lahirnya para hafiz yang menjaga keaslian isi Al-Quran. Hadis pula dinilai pada sanad dan periwayatnya. Kalau dahulu bangsa Arab begitu gigih menghafal sanad keturunan mereka, maka pada kedatangan Islam, mereka gigih menghafal sanad hadis serta hadisnya untuk menilai tahap kesahihan sebuah hadis.

3.) Cina

Tamadun Cina adalah berdiri pada sekurang-kurangnya pada 2070 Sebelum Masihi. Kalau dikira, sudah 4000 tahun usia bangsa China. Tamadun mereka dari besar anak di sekitar Sungai Kuning (Hwang Ho), ia jadi sebuah empayar sebelum menjadi Sick Man Of Asia, sebelum beberapa kemudian, bangkit dari kemaluan paling besar itu menjadi bangsa agung. Sesungguhnya bangsa Cina yang pernah sezaman dengan bangsa Sumeria, Qibti (Mesir Purba), Asyria, Babylon dan pelbagai bangsa-bangsa purba lain yang sudah pupus dalam sejarah, namun bangsa Cina mampu dan cekal menghadapi zaman yang berubah.

Namun sejarah mereka yang panjang lebar itu membentuk siapa diri mereka. Tidak hairanlah Tun M dalam bukunya pernah memetik bahawa bangsa China. Menurut Tun M dalam Dilemma Melayu, faktor genetik yang telah diwarisi oleh nenek moyang mereka yang terlalu banyak penyeksaan sewaktu di tanah besar China.

Antara sebabnya ialah mereka melarang perkahwinan campur (antara puak/kabilah yang sama) oleh kerana mahu menambahkan kelebihan pada zuriat dan generasi mereka yang akan datang. Pada tajuk yang sama juga, Tun menceritakan mengapa perlunya memberi “Perlindungan yang Membina” kepada bangsa Melayu. Alasannya adalah kerana kita tidak ada masa sebanyak 4000 tahun untuk membina pengalaman dan kekuatan dalaman seperti mana yang dimiliki oleh bangsa Cina.

Sekarang bersama saya, mengulas mengenai 4000 tahun bangsa China yang membentuk diri mereka.

i.) Bangsa Yang Hebat Berhelah

Kepada sahabat-sahabat aku yang berbangsa Cina, apabila aku menulis tajuk di atas, bukanlah aku bermaksud mengeneralisasikan seluruh bangsa Cina adalah sebuah bangsa yang kuat berhelah. Adapun ia adalah sifat-sifat yang seringkali dikaitkan dengan orang Cina oleh orang asing yang aku teringin mengulasnya mengapa boleh wujud sifat sebegini pada segelintir orang cina dengan cara kita melihat sejarah. Aku mulakan dengan petikan-petikan di bawah:

“China adalah Yahudi Timur.” – Rama Vajiravudh, 1901

“Saya tidak tahu sama ada untuk sangat mengagumi orang Cina atas banyak kebaikan yang mereka lakukan atau membenci mereka kerana kecacatan mereka yang amat nyata, bidang industri dan pekerjaan mereka melebihi mana-mana orang lain di muka bumi, mereka sangat kuat bekerja, sabardan ceria; tetapi sebaliknya ia korup, lembut dan pendendam, menyerahkan diri kepada pegawai atasan mereka dan zalim kepada mereka yang jatuh ke dalam kuasa mereka.” – Rajah Brooke, Sarawak

Bahkan betapa negara-negara diseluruh dunia yang menempatkan kelompok Cina juga mempunyai undang-undang untuk menundukkan orang Cina daripada menguasai ekonomi. Perjanjian Nanking pada tahun 1842 yang telah menghapuskan monopoli China terhadap perdangangan di Timur, atau tentang bagaimana Rama Vajiravudh pada tahun 1901 menulis mengenai bangsa cina dalam artikel anti-cinanya, atau tentang bagaimana USA dengan undang-undang Oriental Exclusion Act of 1882 telah dikeluarkan bagi menghalang imigran Cina dari memasuki negara tersebut secara samada secara sahatau tidak sah kerana dianggap memberi masalah kepada komuniti Amerika.

Aku berpendapat secara peribadi mengapa pada dalam sejarah, kritikan-kritikan sebegini lahir ke atas orang Cina atas beberapa sebab. Mereka adalah sebuah bangsa yang lahir dari didikan selama 4000 tahun menghadapi konflik perang saudara yang membunuh. Tidak ada bangsa lain dalam dunia yang mempunyai sejarah persengketaan sedasyat mereka, hatta bangsa-bangsa Arab yang sering berkabilah ataupun bangsa-bangsa di Eropah.

Sejarah China selain pencapaian mengagumkan mereka, adalah banyak berkisarkan tentang bagaimana pada penghujung dinasti, tentang bagaimana setiap kerajaan dan dinasti di China hilang mandate dari syurga, lantas mereka saling berperang antara satu sama lain. Peperangan itu melibatkan Game Of Thrones yang sangat dasyat. Ia adalah tentang menikam dari belakang, ia juga melibatkan pengkhinatan. Tidak ada erti ibu dan ayah, sahabat dan taulan, anak atau isteri apabila membaca sejarah perebutan takhta mereka.

Tentunya, kau juga akan kagum pada perang-perang sesama bangsa yang akhirnya mewujudkan sebuah naskah agung Seni Peperangan oleh Sun Tzu. Mungkin satu-satunya bangsa di dunia yang begitu meromantismkan perang yang dianggap sebagai sebuah seni. Ini telah membentuk psikologi zaman moden bangsa China yang telah menghadapi sejarah yang bersifat dasyat ini. Untuk survive dalam neraka yang wujud sepanjang sejarah China, sebuah bangsa yang kuat akan lahir hasil daripada proses “survival of the fittest” yang memerlukan salah satu faktor untuk kekal selamat adalah helah yang tinggi.

Ia bukan tersekat pada zaman silam sahaja. Sehinggakan apa yang berlaku pada waktu silam digunakan zaman moden. Seni peperangan Sun Tzu yang di dalamnya ada 1001 helah untuk memenangi peperangan diimplementasikan pula di dalam bidang perniagaan dan ilmu kewangan.

Selain dengan usaha keras mereka, kerajinan dan kehebatan intelektual mereka, kita tidak boleh menafikan mereka juga menggunakan helah-helah hebat dalam selok-belok perniagaan yang kebanyakan diambil daripada karya Sun Tzu. Mungkin sebab itu juga, betapa beribu buku yang lahir membahaskan pengunaan Seni Peperangan dalam bidang perniagaan.

Mungkin sebab itu, apabila Yahudi yang juga dikenali dengan sifat yang lebih kurang sama dengan orang Cina di Barat menemui lawan setanding mereka, maka sebuah pertembungan hebat berlaku. Bacalah pertempuran epik antara George Soros, pemanipulasi mata wang itu dengan setiausaha kewangan Hong Kong Donald Tsang sehinggakan si Yahudi Soros itu tercirit-cirit balik semula ke negaranya. Helah Yahudi tidak berkesan ke atas bangsa Cina yang telah mengenali erti sebenar helah sejak ribuan zaman.

4.) Korea

i) Han (Dendam) Dan Uri (Kekitaan)

Sejarah bangsa ini adalah sama purba dengan sejarah bangsa China. Legenda Korea mengatakan bahawa peradaban awal mereka adalah bermula pada 2333 SM. Rekod sejarah pula mengatakan Gojoseon bermula sekitar abad ke-7 Sebelum Masihi. Namun walaupun mereka adalah bangsa purba, sesungguhnya Korea adalah diapit oleh dua bangsa agung di Barat dan Timur mereka. Bangsa China dan Jepun.

Namun, sepanjang sejarah mereka, selain keagungan yang dimiliki mereka, bangsa Korea sama ada dibawah telunjuk China yang menganggap mereka sebahagian daripada dinasti-dinasti agung mereka, ataupun percubaan dijajah beberapa kali oleh bangsa Jepun bermula ketika era Toyotomi Hideyeoshi sebelum akhirnya jatuh selepas tumbangnya Empayar Korea yang pendek usianya itu. Selepas berjaya keluar dari era penjajahan, bangsa asing terus-menerus menggunakan terutama ketika perang Korea oleh Amerika dan Soviet/China sehingga memisahkan satu bangsa ini.

Orang Korea pun sedar negara-negara jiran hanya ingin mengambil kesempatan ke atas mereka, dan tanggapan “jiran jahat” ini telah membentuk psikologi bangsa Korea yang unik iaitu “uri” (kekitaan) dan “han” (dendam).

“Uri” (우리) adalah perasaan cinta, keakraban dan kepercayaan sesama orang Korea. Disebabkan pengalaman sejarah yang pahit, orang Korea ini tidak akan sesekali percaya dengan orang asing, tidak kira betapa baik pun orang asing itu. Dan sebaliknya pun juga, orang Korea boleh menerima orang Korea, tidak kira betapa jahatnya. Sebab itu, tidak kira betapa agresifnya rejim DPRK, majoriti orang ROK masih bersimpati dengan DPRK dan melihat USA sebagai pihak yang bersalah.

“Han” (한 ; 恨) adalah perasaan dendam yang terpendam. Dendam kerana orang Korea merasa dirinya telah dizalimi oleh kuasa-kuasa besar di sekeliling (terutamanya Jepun); pendam kerana orang Korea sedar diri mereka itu lemah dan tidak mampu untuk membalas dendam di peringkat geopolitik. Jadi, orang Korea menyalurkan perasaan dendam ke perkara-perkara lain: ekonomi, pendidikan, teknologi, seni, sukan. Dalam bidang-bidang ini, mereka sentiasa menjadikan Jepun sebagai “musuh” untuk diatasi dan dikalahkan.

5.) Jepun

i.) Shame Society

Sejarah orang Jepun adalah seperti orang China, ia juga penuh dengan perang saudara. Beberapa kali Jepun terlontar ke dalam fasa perang saudara, berperang antara satu sama lain. Akibat perang saudara yang berterusan, dan juga budaya feudal yang sangat menebal di Jepun menandingi mana-mana peradaban, ia telah membentuk sebuah komuniti tentera upahan bernama Samurai yang menguasai tampuk politik di Jepun.

Dalam kebudayaan Samurai ini, lahirnya satu budaya di mana berasa malu untuk dibunuh oleh musuh. Samurai lebih rela membunuh diri melalui upacara seperti seppuku dan hara-kiri, ia dianggap sebagai kematian yang lebih bermakna daripada dirundung malu.

Oleh kerana betapa besarnya pengaruh Samurai ini, maka ia sudah mula diserap menjadi sebahagian daripada kebudayaan bangsa Jepun. Bangsa Jepun sudah hidup dalam budaya ini selama ribuan tahun. Lebih rela mati daripada menanggung malu.

Ini diulas oleh Ruth Benedict dalam karyanya yang berjudul “Chrysanthemum and the Sword” yang cuba menerangkan sifat bangsa Jepun yang menyumbang kepada tindakan ekstrim mereka. Jepun disifatkan oleh Benedict sebagai sebuah “shame society” di mana kesedaran malu atau “haji” (恥) mendominasi psikologi orang Jepun.

Di Jepun, ketakutan terhadap malu melebihi sayang terhadap darah daging sendiri. Ada budaya “kandō” (勘当) di mana ibu bapa akan memutuskan hubungan (disown) dengan anak yang membuat kesalahan yang mendatangkan malu kepada keluarga.

Budaya malu ini membawa kepada kadar bunuh diri yang sangat tinggi dalam kalangan masyarakat Jepun itu sendiri. Di Jepun sahaja, 31,000 orang membunuh diri setiap tahun. Salah satu faktornya ialah mereka lebih rela mati seperti mana samurai dalam sejarah silam mereka daripada mengaku “kemaluan” mereka.

6.) Yahudi

i.) Perasaan bangga yang berlebih-lebihan

Yahudi adalah antara bangsa paling purba di dunia yang masih bertahan sehingga hari ini. Sejarah mereka adalah penuh dengan penindasan dari bangsa-bangsa agung lainnya. Kalau bangsa Korea adalah bersifat mereka digunakan, untuk bangsa Yahudi mereka ditindas dengan setindas-tindasnya.

Nenek moyang mereka, Bani Israel menjadi mangsa firaun membina monument-monument agung di sekitar Mesir Purba. Mereka menjadi mangsa pembunuhan beramai-ramai ketika era Rom akibat pemberontakan melawan empayar itu. Mereka bertebaran bersama dengan nabi mereka, Nabi Daniel apabila kerajaan mereka ditakluk oleh Assyria. Zaman moden pula, proses pembunuhan mega di bawah Nazi dikenali sebagai Holocaust tercetus lalu diingati sehingga ke hari ini.

Namun ironinya, bangsa-bangsa yang pernah menjajah, menindas bahkan cuba menghabiskan mereka yang pupus lebih awal daripada Yahudi. Yahudi hari ini mampu bangkit dari seksaan selama ribuan tahun ini, akhirnya dengan jumlah dalam belasan juta, mereka dikatakan menguasai dunia. Kisah-kisah tragis bangsa ini dimuatkan dalam sebuah lagu kebangsaan negara majoriti menempatkan kelompok bangsa ini, Israel. Dipetik seperti dibawah:

“Our hope is not yet lost,
 The hope two thousand years old,
 To be a free nation in our land,
 The land of Zion and Jerusalem.”

Betapa empat rangkap dalam lagu kebangsaan mereka, sudah cukup untuk menceritakan kesabaran dan kejayaan yang mereka tunggu selama 2000 tahun dalam sebuah penindasan. Selain dari kejayaan tersebut, perlu diketahui kerana betapa banyak nabi-nabi lahir dalam kalangan bangsa Yahudi. Betapa juga, mereka adalah pengganut terawal atau pencetus terawal kepada kebangkitan agama Ibrahim juga menyumbang pada kebanggaan yang akhirnya menjadi berlebihan lalu lahirnya idealogi Zionism seperti menganggap diri mereka sebagai bangsa pilihan, dan bangsa lain tarafnya sama seperti anjing!

Kesimpulan

Ringkasan daripada artikel ini ialah betapa sejarah itu sendiri mampu dikaji untuk meneliti sifat, dan kebudayaan kebanyakan bangsa. Sifat dan kebudayaan sebuah bangsa tidak lahir begitu sahaja, tetapi ia adalah proses evolusi yang melibatkan geografi, sejarah, dan pelbagai lagi faktor. Semoga artikel ini dapat membuka mata kita tentang betapa besarnya pengaruh sejarah dalam kehidupan!


Fakta Dan Kisah Di Sebalik Tabir Filem Semerah Padi

Filem SEMERAH PADI adalah sebuah mahakarya dari Allahyarham Tan Sri P.RAMLEE. Di dalam filem ini P.RAMLEE telah mengubah cara dan teknik pengarahannya dengan menerapkan nilai-nilai agama Islam dan adat resam budaya Melayu.

Boleh dikatakan hampir keseluruhan plot penceritaan di dalam filem ini P.RAMLEE memperlihatkan nilai-nilai tersebut. P.RAMLEE juga berjaya membuat kelainan dari sudut sinematografi, komposisi kamera dan penyuntingan untuk filem SEMERAH PADI. Mungkinkah filem ini merupakan filem Melayu pertama di dalam sejarah yang memperlihatkan babak suara Azan berkumandang?

TETAPI sebelum itu, kalau kalian berminat dengan filem-filem Melayu klasik, kami nak ajak kalian beli buku FILEM MELAYU YANG HILANG, tulisan danialazizahmad di Shopee kami. Beli di: http://bit.ly/3SSDRU6

FAKTA

Filem kedua arahan P.RAMLEE selepas PENAREK BECHA. Penggambaran bermula pada bulan Februari 1956 dan telah diedarkan pada bulan Julai 1956. Filem kedua NORDIN AHMAD memegang peranan sebagai hero selepas gagal dalam filem PERMATA DI PERLIMBAHAN.

Cerita asal ditulis oleh OMAR ROJIK dengan judul LONG BATIH. Kemudiannya ditukar pula menjadi PUKAU, dan akhir sekali ke SEMERAH PADI. P.RAMLEE telah mengolah hampir keseluruhan isi cerita itu.

Dalam cerita asal OMAR ROJIK, beliau bayangkan Kampung SEMERAH PADI bertempat di Acheh, Sumatera (tempat asal usul ayahanda P.RAMLEE). OMAR ROJIK juga menulis dalam cerita asalnya, ketiga-tiga watak utama iaitu Taruna, Aduka dan Dara telah mati di dalam filem ini.

Dara dibunuh oleh Taruna kerana mencurangi cintanya, manakala Taruna dan Aduka terbunuh di dalam pertarungan sesama sendiri. Tetapi P.RAMLEE telah menukar corak cerita itu kepada apa yang boleh kita tonton di dalam filem SEMERAH PADI pada hari ini. Sebelum penggambaran bermula, Run Run Shaw telah berbincang dengan P.RAMLEE supaya menghasilkan sebuah filem yang luarbiasa dari segi background, penceritaan, senimatografi dan komposisi kamera.

Di dalam SEMERAH PADI P.Ramlee mengambil beberapa asas babak berdasarkan ilham pengarahan dari filem-filem arahan AKIRA KORUSAWA seorang pengarah tersohor dari Jepun. Salah satunya filem ROSHOMON. SEMERAH PADI dibikin untuk bertanding di Pesta Filem Asia ke-3 yang telah diadakan di Hongkong pada tahun 1956. Ia telah dicalonkan bersama filem HANG TUAH yang telah memenangi Anugerah Muzik Terbaik. Manakala SEMERAH PADI tidak memenangi sebarang anugerah kerana pihak juri berpendapat bahawa filem itu terlalu sensitif dengan keagamaan.

Semasa penggambaran, seniwati SA’ADIAH baru sahaja lepas pantang dari melahirkan anak sulungnya. Art Direction atau Pengarahan Seni diterajui oleh J.S. ANTHONY tetapi kebanyakan props dan set dalam Kampung SEMERAH PADI direka oleh Penolong Pengarah S.SUDARMADJI Dialog dan kata hikmah juga adalah hasil ciptaan S.SUDARMADJI.

Tarian dalam filem ini dikoreograf oleh NORMADIAH. Babak pergaduhan, persilatan dikoreograf oleh MALIK SUTAN MUDA. Kesemua lagu dicipta oleh P.RAMLEE manakala gurindamnya ditulis oleh JAMIL SULONG.

Terdapat 5 buah lagu dalam filem ini iaitu Semerah Padi (P.RAMLEE & suara latar), Lenggang Kangkung Baru (SALOMA & suara latar), Makan Sireh Di Semerah Padi (P.RAMLEE), Sekapur Sireh Seulas Pinang (SALOMA) dan Putus Kasih Di Semerah Padi (MOMO LATIF). Terdapat sebuah babak lagu iaitu Putus Kasih Di Semerah Padi yang telah dibuat penggambaran dalam WARNA! Babak itu kemudiannya dipotong terus sebelum ditayangkan di TV. Semasa ditayangkan di panggung, ada juga peminat yang sempat menonton babak itu.

Babak warna itu dilakonkan oleh SA’ADIAH ketika menyanyikan lagu Putus Kasih Di Semerah Padi – babak sebelum beliau pengsan apabila melihat pergaduhan. Semasa ‘screentest’ untuk watak Dara, SA’ADIAH bukannya pilihan utama. 3 orang seniwati telah di screentest iaitu HASNAH RAHMAN, SERI DEWI dan MISLIA. LATIFAH OMAR menarik diri sebab baru saja mendirikan rumahtangga dengan RAHMAT ALI.

Begitu juga dengan MISLIA yang baru sahaja berkahwin. Akhirnya, Shaw Brothers terpaksa mencadangkan SA’ADIAH yang baru saja lepas pantang dari melahirkan anak sulongnya. Filem ini berjaya melonjakkan nama NORDIN AHMAD sehingga beliau diangkat sebagai pelakon berkarisma besar di zaman itu. NORDIN AHMAD telah mengejutkan P.RAMLEE dan Penolong Pengarah S.SUDARMADJI apabila datang ke lokasi tanpa membawa sebarang skrip.

Ini kerana beliau telah berjaya menjiwai setiap isi kandungan yang terkandung di dalam skrip tersebut disamping beliau juga telah berjaya menguasai setiap babak yang ada di dalam filem tersebut dengan tanpa merujuk pada skrip di lokasi.

Filem ini juga dikatakan oleh pengkritik filem sebagai sebuah filem Melayu yang benar-benar “Melayu” kerana filem Melayu yang terbit sebelumnya adalah filem Melayu yang terdedah dengan pengaruh filem hindi. Akhir kata, kami nak ajak anda untuk jangan lupa beli juga buku pra-tempah tulisan Aliff Mustafa dan Saidee Nor Azam yang tengah kehabisan tempoh masa pra-tempah.


Rugal Bernstein – Ideologi Pemusnah

Rugal Bernstein merupakan supervillain di dalam permainan The King Of Fighters (KOF) 94’ , 95’ , 98’ dan juga 2002. Watak ini antara watak supervillain yang agak kejam di dalam siri KOF. Suatu masa dulu penulis pernah bermain KOF ini, tewas apabila bertembung dengan Rugal lalu mengamuk akibat watak ini menghasilkan damage yang tak masuk akal.

Rugal Bernstein merupakan seorang yang sangat kejam dan sesiapa yang cuba menghalangnya, pasti akan dimusnahkan serta merta tanpa belas kasihan. Rugal Bernstein pernah membunuh seluruh keluarga pahlawan Heidern akibat tewas ditangannya. Motifnya untuk menjadi supervillain ialah kuasa. Mata kanannya buta akibat dia ditewaskan oleh paderi Goenitz. Dari situ, Goenitz memberinya kuasa Orochi untuk digunakan oleh Rugal.

Sebagai hos KOF 94’ dan juga KOF 95’, Rugal memberikan surat jemputan pertandingan KOF kepada semua pahlawan yang layak di seluruh dunia. Jika seseorang pahlawan itu tewas di tangannya, maka pahlawan itu akan dijadikan trofi untuk dipamerkan di kapalnya, Black Noah. Itu menunjukkan bahawa dirinya sudah mencapai satu tahap yang hebat.

Dia percaya dirinya Tuhan seluruh manusia dengan kekuatan yang dimilikinya. Dengan sikap sombong yang dilmiliki oleh seorang Rugal Bernstein, dia akan membunuh dirinya bersama musuh yang menewaskannya kerana tidak dapat menerima hakikat. Biasanya di dalam siri KOF, Rugal akan meletupkan dirinya bersama Black Noah.

Sifat gila kuasa ini juga akhirnya memakan diri Rugal Bernstein. Di dalam KOF 95, jasad Rugal Bernstein tidak mampu menampung kuasa Orochi di dalam badannya. Akhirnya dia mengalami kuasa makan diri. Iori Yagami – pengguna kuasa Orochi sendiri mengatakan hanya yang mempunyai darah Orochi sahaja yang mampu mengawal kuasa tersebut.

Jika dilihat dari perspektif Rugal Bernstein, dia hanya mahukan kepuasan dalam berlawan. Jika mahukan kepuasan, sudah tentu dia memerlukan lebih kuasa. Kuasa Orochi antara yang paling kuat setakat ini di dalam siri KOF. Bagi Rugal sendiri, menewaskan lawan itu adalah kepuasan hidupnya. Ideologi yang digunakan oleh Rugal Bernstein sendiri adalah sifat jahat yang benar-benar terserlah. Bukan lagi terselindung. Sehinggalah kepuasan ini memudaratkan orang lain.

Bila difikirkan semula, apakah kepuasan diri anda akan memudaratkan orang lain? Dalam hidup yang penuh dengan pancaroba ini, sudah pasti ramai orang terpaksa membuang empati semata-mata untuk kepuasan diri sendiri. Empati yang telah dibuang, apa bezanya kita dan haiwan? Maka, sentiasa muhasabah diri jika anda rasa kepuasan diri anda akan memudaratkan orang lain.

Sumber:

The King of Fighters 94’,95’,98’, 2002


Sejarah Ilmu Astronomi Dalam Islam

Aktiviti penterjemahan karya-karya ilmu asing bermula sejak era Bani Umayyah dan mula dipergiatkan semasa era Bani Abbasiyah terutama era pemerintahan Harun al-Rashid dan al-Ma’mun. Salah satu karya yang diterjemahkan ialah Almagest, sebuah kitab astronomi yang dikarang cendekiawan Yunani terkenal, Ptolemy.

Tapi bila diorang tengok kandungan Almagest, ramai garu kepala dengan catatan beliau sebab Ptolemy pun jem macam mana nak terangkan cara peredaran planet termasuk peredaran bumi.

Sebaik menyelidik pengiraan yang dibuat beliau, ahli astronomi Ibnu Yunus berpandangan pengiraan Ptolemy salah. Beliau rasa hasil pengiraan sebenar bagi perubahan gerakan peredaran bumi ialah satu darjah bagi setiap 70 tahun. Ia amat hampir dengan pengiraan moden hari ini: satu darjah bagi setiap satu abad.

Hal ni masih tak diketahui di Eropah pada ketika itu. Pihak gereja berpandangan bumi merupakan pusat dunia dan semua objek cakerawala mengelilinginya. Doktrin ni dibuktikan palsu oleh para cendekiawan Islam seperti Ibnu Yunus dan Ibnu al-Shatir. Kajian mereka ni menjadi asas kepada model bumi mengelilingi matahari yang dibangunkan Nicholas Copernicus pada abad ke-16.

Matematik amat diperlukan bagi pengiraan rumit astronomi seperti trigonometri dan algebra yang disumbang oleh cendekiawan Islam seperti al-Khawarizmi.

Dunia astronomi bertuah kerana perkembangan astronomi dunia Islam disokong oleh para pemerintah. Semasa era Khalifah al-Ma’mun, baginda meluluskan projek balai cerap pertama di Baghdad. Sejak itu, setiap wilayah dan kerajaan semasa era Keemasan Islam turut membina balai cerap bagi kegunaan astronomi.

Memandangkan teleskop belum wujud ketika itu, pencerapan objek cakerawala dibuat menggunakan sekstan khas. Sesetengah sekstan boleh mencapai ukuran sebesar 40 meter. Alat ni berguna untuk mengira sudut matahari, pergerakan bintang dan memahami peredaran planet.

Pada tahun 964 M, data daripada semua pemerhatian Abdul Rahman al-Sufi dibukukan di bawah judul Kitab Suwar al-Kawakib atau Kitab Bintang-Bintang Tetap. Teks beliau dianggap paling menyeluruh dari segi buruj-buruj bintang yang dilihat di langit.

Abdul Rahman al-Sufi juga dianggap orang pertama yang menemui galaksi Andromeda dan Awan Magellan Besar (Large Magellanic Cloud). Kedua-duanya boleh dilihat dengan mata kasar tetapi beliau tidak tahu tentang besarnya impak penemuan ini. Penemuan al-Sufi menjadi asas kepada kerja-kerja ahli astronomi Denmark, Tycho Brahe.

Ibnu al-Haytham dianggap bapa kepada cahaya kerana memahami cahaya bergerak secara lurus ke mata. Hasil kerjanya dalam bidang optik menjadi asas kepada penciptaan kamera dan teleskop.

Satu lagi alat yang membantu perkembangan astronomi semasa Era Keemasan Islam ialah astrolab. Astrolab ialah ciptaan pemikir Yunani Hipparcus tapi ditambahbaik oleh para cendekiawan Islam golongan Hawa.

Mariam al-Astrulabi merupakan seorang pembuat astrolab wanita pada abad ke-10. Menerusi astrolab yang dihasilkannya, ia membantu ahli-ahli astronomi membuat pengiraan altitud objek-objek cakerawala di langit.

Oleh: Azizul Farhan

Kajian-kajian di Zaman Kegemilangan Islam memberi impak yang besar membawa sehingga ke hari ini. Nak tahu lebih lanjut, dapatkan KITAB TAMADUN ISLAM. Cepat borong di Shopee kami: bit.ly/ktislam


Yahudi Yang Berhutang Nyawa Terhadap Uthmaniyyah

“Beraninya kalian memanggil Ferdinand sebagai penguasa yang bijak, dia telah memiskinkan negerinya sendiri dan memindahkan kekayaan kepada negaraku!”  — Sultan Bayezid II, 1429.

Begitulah bunyinya ejekan yang dilemparkan oleh Sultan Bayezid II, pemerintah Empayar Uthmaniyyah terhadap perbuatan Ferdinand II dari Aragon dan Isabella I dari Castile yang mengusir satu golongan yang sangat berguna sebagai subjek mereka, iaitu kaum Yahudi.

Sebagai tindak balas terhadap Dekri Alhambra yang menyaksikan tragedi pemb4ntaian dan pengusiran kaum Yahudi dari Sepanyol dan Portugis pada 31 Julai 1492, Sultan Bayezid II yang memerintah Empayar Uthmaniyyah ketika itu mengirim armada tenter4 laut Uthmaniyyah di bawah pimpinan Laksamana Kemal Reis ke Sepanyol untuk menyelamatkan orang Yahudi yang diusir.

Bayezid mengeluarkan ferman kepada semua gabenor di wilayah-wilayahnya di Eropah, memerintahkan agar mereka bukan hanya menahan diri dari menghalau kembali pelarian dari Sepanyol, tetapi juga memberi mereka sambutan yang ramah dan menerima mereka dengan baik.

Baginda memerintahkan agar titahnya itu disebarkan ke seluruh empayar bahawa para pelarian harus disambut. Baginda berkenan mengizinkan kepada para pelarian untuk menetap di tanah Empayar Uthmaniyyah dan menjadi warga Uthmaniyyah. Sultan turut mengancam akan membvnuh sesiapa saja yang memperlakukan orang Yahudi dengan kasar atau menolak mereka masuk masuk ke dalam empayar.

Moses Capsali, Ketua Rabbi Empayar Uthmaniyyah mungkin menjadi individu bertanggungjawab membantu mengeratkan persahabatan antara sultan dengan orang Yahudi. Moses adalah orang yang paling bersemangat dalam usaha membantu para pelarian. Dia melakukan lawatan ke komuniti-komuniti Yahudi dan berperanan dalam  mengenakan cukai ke atas orang kaya, untuk menebus m4ngsa-m4ngsa penindasan.

Kebangkitan Uthmaniyyah Sebagai Sebuah Empayar

Uthmaniyyah mula bangkit sebagai sebuah kuasa politik dan ketenter4an yang kuat pada awal abad ke-14. Osman Gazi menjadi pengasas untuk sebuah dinasti yang berasal dari sebuah kerajaan beylik Turki yang kecil, dimana secara berperingkat ia berkembang menjadi sebuah empayar yang luas itu.

Libasan pedang para penerus legasi Osman yang tanpa henti telah mengakhiri pengaruh bangsa Yunani selama berabad-abad di selatan Mediteranean, menggantikannya dengan satu kuasa besar kerajaan Islam. Terbentang sejauh ke benua Eropah, peluasan kuasa Uthmaniyyah menjadikan Vienna sebagai benteng terakhir kerajaan-kerajaan Kristian.

Masyarakat Yahudi yang berbahasa Yunani, yang merupakan para pendatang dari Sepanyol dan Portugis kemudiannya digelar sebagai “Romaniot” atau “Gregos,” semuanya berada di bawah payung pemerintahan Empayar Uthmaniyyah pada saat kejatuhan Kota Konstantinopel yang kemudian dikenali sebagai Istanbul selepas tahun 1453.

Orang Yahudi berbahasa Arab (disebut “Mustarab” mengikut sebutan lidah pelarian Iberia), adalah salah satu kumpulan pribumi yang penting. Mereka tinggal di “Arabistan”, negara-negara yang ditaklvki terutama pada zaman pemerintahan Selim I dan puteranya Suleiman I (Suleiman Kanuni). Bagi setiap orang Yahudi, penaklvkan tersebut dianggap sebagai rahmat yang menyelamatkan bangsa mereka, kerana situasi mereka pada abad ke-14 dan ke-15 di bawah pemerintahan Byzantium dan Mamluk adalah sangat sukar.

Syurga Pelarian Yahudi dari Sepanyol dan Portugis

Kemudian, setelah pengusiran dari Sepanyol (1492) dan penukaran agama secara paksa di Portugal (1497), puluhan ribu orang Yahudi Iberia tiba di wilayah Uthmaniyyah. Memandangkan apa yang diperlukan dari mereka hanyalah membayar jizyah dan mengakui kedaulatan pemerintah Islam, maka tanah Uthmaniyyah telah menjadi syurga bagi para pelarian Yahudi ini.

Sejak awal abad ke-16, masyarakat Yahudi di Empayar Uthmaniyyah menjadi komuniti Yahudi yang terbesar di dunia. Konstantinopel dan Salonika masing-masing mempunyai komuniti sekitar 20,000 orang. Migrasi Yahudi dari semenanjung Iberia yang tiba dalam beberapa gelombang sepanjang abad ke-16 juga berperanan mengubah perwatakan dan budaya Yahudi Uthmaniyyah.

Dengan jumlah populasi yang lebih ramai daripada orang-orang Yahudi tempatan, orang Sepanyol dan Portugis tidak lama kemudian melenyapkan budaya Romaniot dan penduduk pribumi dengan cara menarik mereka supaya berasimilasi dengan budaya dan komuniti pendatang baru.

Setelah penaklvkan Konstantinopel, Sultan Mehmed II ingin membesarkan dan membangunkan kota itu lalu menjadikannya sebagai ibu kota yang sesuai dengan sebuah empayar besar, ini membawa kepada penghijrahan ramai orang dari pelbagai wilayah. Penghijrahan ini telah mempengaruhi masyarakat Yahudi dan mengubah karakter yang dimiliki mereka semasa zaman Byzantium.

Keadaan ekonomi dan agama sememangnya bertambah baik, tetapi ramai para penganut Yahudi dari golongan Romaniot yang lebih tua menghilang, peninggalan dan legasi mereka hanya tersimpan atas nama beberapa buah rumah ibadat Yahudi di Istanbul. penganut Yahudi yang meneruskan kesinambungan mereka di ibu kota dan juga di Salonika atau di Tiriya di barat Anatolia, adalah berd4rah orang Sepanyol tulen.

Perkembangan Kebudayaan Yahudi

Di dalam komuniti, para organisasi dan jemaah Yahudi disusun berdasarkan geografi asal anggotanya. Berkelompok di sekitar rumah ibadat, organisasi Yahudi menyediakan semua perkhidmatan keagamaan, perundangan, pendidikan, dan sosial, sehingga mewujudkan sebuah masyarakat Yahudi yang hampir autonomi.

Sehingga akhir abad ke-16, institusi-institusi ini sangat fleksibel, memungkinkan beberapa pergerakan yang signifikan di dalamnya. Geografi asal anggotanya mula hilang kepentingannya, dan perkembangan organisasi Yahudi mula ditentukan melalui perebutan kuasa antara individu kaya atau kumpulan yang mempunyai kepentingan yang bertentangan.

Sepanjang abad ke-16, orang Yahudi di Empayar Uthmaniyyah menikmati kemakmuran yang luar biasa. Empayar ini berkembang pesat, dan permintaan ekonomi meningkat sesuai dengan situasi semasa. Oleh itu, penduduk Yahudi tidak menghadapi kesukaran untuk menyertai dunia perdagangan dengan orang Kristian di Eropah, dan mudah bagi mereka untuk menyertai industri seperti tenunan yang baru hendak mula berkembang.

Di bawah kepemimpinan tokoh-tokoh seperti Don Joseph Nasi dan Solomon ibn Yaish, mereka dapat memanfaatkan rangkaian hubungan keluarga di seluruh dunia dan pengetahuan mereka tentang hal ehwal Eropah untuk mempromosikan keprihatinan Sublime Porte atau Uthmaniyyah umumnya, dan juga untuk melindungi kepentingan peribadi dan komuniti mereka.

Ini juga merupakan zaman berkembangnya budaya ketika kitab undang-undang Ibrani ditambah baik melalui Shulḥan ʿarukh, atau Prepared Table, sebuah karya kodifikasi abad ke-16 untuk undang-undang dan praktikal agama Yahudi yang masih menjadi karya rujukan standard untuk pemuliharaan budaya Ortodoks.

Shulḥan ʿarukh, disusun dan diterbitkan oleh Joseph ben Ephraim Karo (1488-1575) sebagai ringkasan untuk karyanya yang lebih terperinci iaitu Bet Yosef (House Of Joseph), ia berisi pendapat dari berbagai penyusun kod lain sebelum dirinya sebagaimana keputusan peribadi mengenai yang dipertikaikan secara ringkas oleh Karo sendiri.

Ia menjadi kod autoriti untuk seluruh kaum Yahudi sementara dari Safed di Palestin pula muncul Kabilah Lurianic dari Ha-ari, salah satu trend paling berpengaruh dalam budaya mistik Yahudi. Kelihatannya komuniti yang berasal dari golongan pelarian Sepanyol dan Portugis yang tiba-tiba diselamatkan dari ancaman kepupusan, dapat memberikan ekspresi terhadap ledakan kekuatan budaya yang telah disekat oleh penganiayaan selama berabad-abad.

Kita kembali ke tahun 1492, tahun di mana Columbus keluar berlayar ke barat dari Sepanyol yang menjadi titik tolak penjaj4han terhadap kaum pribumi Amerika, ketika itu juga pemerintah Katolik negara itu mula mengusir orang Yahudi. Rata-ratanya yang menjadi pelarian datang ke timur menuju ke Empayar Uthmaniyyah, di mana keturunan mereka dianugerahkan hidup yang aman damai hingga sekarang.

Setiap tahun, beberapa negara sentiasa menyambut sambutan ulangtahun pelayaran bersejarah Columbus sejak 500 tahun yang lalu, namun kaum Yahudi di Turki merayakan ulang tahun khas mengikut budaya mereka sendiri dan mengenang jasa bakti Sultan Bayezid II, sultan Muslim yang menyelamatkan kaum Yahudi yang menjadi m4ngsa pemb4ntaian Katolik di Semenanjung Iberia dan menyambut mereka seumpama saudara sendiri di tanah Turki Uthmaniyyah.

Namun kaum yang sama ini juga telah mengkhianati Uthmaniyyah semasa Per4ng Dunia Pertama dengan berpaling dari Uthmaniyyah memihak kepada British dan sekutunya sehingga menjadi salah satu faktor dan punca kejatuhan Dinasti Osmanlı.

Namun, siapa sangka pada Per4ng Dunia Kedua, bangsa yang dikhianati Yahudi itu juga telah menyelamatkan kaum Yahudi dari dipupuskan oleh pemb4ntaian pihak tenter4 Jerman, di atas kapasiti sebagai negara yang berkecuali dari per4ng.

Kira-kira sejumlah 26,000 orang Yahudi hari ini yang tinggal di Turki, sebuah negara yang didominasi oleh umat Islam yang seramai 57 juta orang.

RUJUKAN:

Brief History Of Turkish Jews

Haaretz – The Largest Jewish Debt To Turkey


Kajian Menunjukkan Lari Berkaki Ayam Lebih Selamat Berbanding Berkasut

Dalam sejarah manusia yang panjang, mereka banyak berjalan kaki berkaki ayam. Beberapa bukti menunjukkan bahawa kasut muncul sekitar 30,000 tahun yang lalu. Tetapi 100 tahun lalu barulah muncul kasut berfesyen yang telah mengubah bentuk kaki kita. Sejak tahun 1970-an, kasut larian yang empuk telah menjadi kasut pilihan untuk bersenam.

Walau bagaimanapun, semakin banyak bukti menunjukkan bahawa kasut larian tersebut lebih banyak membawa keburukan berbanding kebaikan. Memakai kasut telah mengubah cara kita berlari dan telah melemahkan kaki sehingga membawa kepada banyak kecederaan.

Sebelum ini, sepasukan penyelidik mendedahkan bahawa kita masih boleh berlari dengan baik walaupun berkaki ayam, lebih-lebih lagi apabila kita telah mula berlari dalam keadaan begitu sejak muda. Mereka bukan sahaja menemui kanak-kanak di New Zealand berumur 12 – 19 tahun dapat berlari pecut dengan berkaki ayam, malah mereka menemui bahawa kelaziman kesakitan pada anggota badan bawah secara relatifnya lebih rendah.

Mereka menemui bahawa sekitar 35 hingga 50 peratus pelari akan cedera dalam satu-satu masa. Kecederaan lazim yang berlaku ialah pada lutut, buku lali, tapak kaki dan tulang kering. Kecederaan ini biasanya berpunca daripada tulang atau tisu penghubung (connective tissue) – berperanan untuk menggerakkan otot.

Mereka menemui apabila kaki berhubung dengan tanah, kulit, tendon, ligamen dan saraf kaki akan disuap dengan pelbagai maklumat tenang kedudukan kaki kita termasuklah kadar tekanan dan regangan. Kualiti maklumat yang diperoleh ini membolehkan pengawalan otot yang lebih jitu untuk memastikan sebarang bentuk impak dan batas bahaya dapat diserap.

Kajian mereka mencadangkan bahawa pemakaian kasut telah mengurangkan kualiti maklumat yang diterima oleh otak melalui kaki kita yang membawa kepada ketumpulan mekanik larian. Kasut membuatkan pelarinya mendaratkan kaki pada kedudukan badan menegak dan kaki yang memanjang – tuntas membawa pada daya pengreman (braking) yang berlebihan. Mekanik larian ini kelihatannya memainkan peranan dalam kekerapan kecederaan ketika berlari. Peggunaan kasut ketika berlari dalam jangka masa panjang akan membawa kepada kaki yang lemah.  Pelari berkaki ayam dilaporkan kurang menerima kecederaan lutut dan kurang kesakitan pada tumit berbanding pelari yang berkasut.

Walau bagaimanapun, pelari yang berkaki ayam dilaporan lebih banyak cedera pada betis dan tendon. Ini mungkin kerana berlakunya perubahan drastik daripada berkasut kepada berkaki ayam.

Perlu diingatkan bahawa kecederaan ketika berlari disebabkan oleh banyak faktor seperti umur, kecederaan lama, indek jisim tubuh dan pelbagai perubahan drastik – kasut bukanlah satu-satunya faktor. Kasut secara relatifnya agak baru untuk spesis kita kerana kita tidak pernah berlari gunakan kasut selama jutaan tahun.

RUJUKAN:


The Call (2020): Sains Disebalik Naskah Thriller Korea Terbaru Netflix

The Call (2020) menterjemahkan idea paradoks datuk (grandfather paradox) dalam bentuk yang segar & cerita yang mantap. Memilih garis masa dunia selari (parallel universe) sebagai penyelesaian kepada paradoks tersebut.

Paradoks datuk muncul apabila timbulnya isu pengembara masa di zaman ini kembali ke masa lampau lalu membv-nuh datuknya. Tuntas menyebabkan ayahnya tak dapat lahir dan dirinya tak dapat lahir. Apabila dia tidak wujud, maka pembv-nuhan itu pun tak dapat berlaku. Inilah paradoks. Berlakunya percanggahan peristiwa.

Ini adalah makna klasik dan idea ini sebenarnya telah berkembang menjadi apa sahaja perubahan yang dibuat di masa lampau, akan jadi sebahagian daripada kepelbagaian paradoks datuk. Apabila masa lampau berubah, akan berlaku percanggahan (paradoks) di masa depan.

Setiap paradoks yang timbul, orang akan cari jalan penyelesaian untuk runtuhkan paradoks tersebut. Dalam paradoks garis masa, terdapat banyak jalan penyelesaiannya. Filem Predestination memilih kitaran penyebab (causal loops) sebagai jalan penyelesaian.

Dalam kitaran penyebab, apa sahaja perubahan yang dilakukan pada masa lampau sebenarnya telah pun berlaku. Siri filem Harry Potter pun gunakan teknik ini untuk memastikan garis masa antara masa lampau dan masa kini tidak bercanggah.

The Call memilih dunia selari (parallel universe) sebagai penyelesaian. Idea ini telah banyak diterapkan di dalam banyak karya seperti Steins; Gate dan paling popular ialah Back to the Future.

Dalam dunia selari, apabila masa lalu berubah, garis masa yang baru akan lahir yang mana garis masa yang asal akan lenyap. Idea masa selari ini sangat mudah tetapi amat menarik fenomenanya, lebih-lebih lagi apabila dipersembahkan dalam bentuk penceritaan seperti yang The Call lakukan.

Dunia selari ada kepelbagaian juga. Ada penyelesaian dibuat, walaupun masa lalu diubah, garis masa yang asal tetap wujud dan pada masa yang sama, garis masa baru pun wujud. Ini apa yang diterapkan di dalam Steins; Gate. Ini juga salah satu tafsiran tentang sitat dunia kuantum.

Penyelesaian-penyelesaian paradoks datuk memang banyak yang menarik. Tetapi kalau disumbatkan semua untuk selesaikan paradoks, garis masa akan jadi lebih bercanggah. Ini apa yang berlaku dalam filem Avengers: Endgame yang mana dunia selari bercampur dengan kitaran penyebab. Tuntas, garis masanya jadi agak bercelaru dan akan ganggu arus perjalanan cerita.

Konsep pengembaraan masa memang menarik. Tapi kalau terlalu pentingkan sangat konsep sampai perkara mudah jadi rumit sehingga plot pun terabai, orang akan pening dan rasa cerita itu pada perkara yang sebenarnya mudah. Ini sebenarnya apa yang berlaku pada TENET.

Plot dalam The Call tidak begitu rumit, mudah difahami, konsep yang menarik. Ceritanya pun tidak berat. Lebih berat kepada unsur thriller. Penonton pun tidak perlu rumitkan kepala apa sebenarnya yang berlaku. Ini yang orang kata, konsep yang rumit & gempak berjaya diterjemahkan dalam karya filem yang mudah. Plot terjaga, konsep terjaga.

Mungkin ada yang keliru sikit dengan pengakhiran The Call. Disebabkan pengakhirannya kurang jelas, jadi penjelasan ini cuma andaian saya sahaja. Beware of the spoiler;

1. Apa sebenarnya yang berlaku?

Di garis masa yang baru, ibu Seo-yeon masih hidup lagi. Ini menunjukkan dia selamat daripada terjun dari tingkat atas bersama dengan Young-sook. Mereka hidup bahagia. Kita dapat lihat kesan parut pisau pada leher dan tangan ibunya ketika di kawasan perkuburan.

Hakikatnya, selepas kejadian terjun itu, Young-sook pun hidup lagi. Tetapi mungkin Young-sook mengambil masa beberapa minggu atau beberapa bulan untuk sembuh sebelum membv-nuh ibu Seo-yeon, kemudian menculik Seo-yeon semasa kecil.

Setelah kejadian memb-nuh & menculik berlaku, garis masa berubah lagi, yang mana ibu Seo-yeon m4ti. Kita dapat lihat ketika Seo-yeon dewasa berjalan bersama ibunya di kubur, tiba² ibunya lenyap dan Seo-yeon diikat di bawah rumah dan menjadi banduan Young-sook.

2. Bagaimana Young-sook dewasa boleh tahu bahawa dirinya masa muda akan dibv-nuh?

Kalau baca dialog, Young-sook dewasa bagi amaran kepada dirinya masa muda, “You might get killed”. Mungkin Young-sook dewasa telah melalui peristiwa ini yang mana dia hampir dibv-nuh.

Tetapi dia terselamat dan dia bagi amaran kepada dirinya masa muda supaya lebih berhati-hati. Saya fikir, kedua-dua kejadian pun, Young-sook hampir dibv-nuh, tetapi dengan kaedah yang berbeza. Kita tahu Young-sook muda hampir dibv-nuh sebab ditolak dari tingkat atas.

Tetapi kita tidak tahu apa yang berlaku pada Young-sook dewasa ketika zaman mudanya sehingga dia hampir dibv-nuh. Yang kita pasti, dia selamat. Cumannya, Young-sook dewasa berkata, “It’s the only way we can change things.”

Apa maksudnya?

Young-sook dewasa mungkin mahu mengubah masa lalunya sedikit supaya dia dapat mengawal Seo-yeon dengan lebih baik. Kalau kita tengok, masa depan pun dah berubah. Masa depan sebelum ini, Seo-yeon bebas bergerak di dalam rumah. Di masa depan baru, Seo-yeon diikat di kerusi.